Marketing Week - «Με Praktiker και Solid Havas… Αλλάζει το σπίτι»\n6 Νοεμβρίου 2019 | 07:21\tΓράφει η\tΚατερίνα Πολυμερίδου\tTopics: Είδη Οικιακής Χρήσης,Συνεντεύξεις / Πρόσωπα\nΗ Praktiker έχει υλοποιήσει σταδιακά τα τελευταία χρόνια ένα μεγάλο φάσμα αλλαγών, τόσο στα καταστήματά της όσο και στην προϊοντική της πρόταση. «Με τις αλλαγές πλέον να ωριμάζουν σε όλο το δίκτυό μας, φέτος ήταν η κατάλληλη στιγμή να τις φωνάξουμε περήφανα, προσκαλώντας τον κόσμο να τις γνωρίσει», μας λέει ο Θανάσης Αθανασόπουλος, Marketing Manager της Praktiker Hellas.\nΑποφασίζοντας να επανασυστηθεί, η αλυσίδα έπρεπε μέσα από την επικοινωνία της να καταφέρει να αλλάξει την παγιωμένη αντίληψη του αγοραστικού κοινού και να «εγγράψει» τις αλλαγές στη συνείδησή του. Με αυτά τα ζητούμενα κατά νου, γεννήθηκε η καμπάνια «Αλλάζει το σπίτι», που έφερε την ανατροπή στην κατηγορία και ξάφνιασε ευχάριστα το κοινό. Ο Θανάσης Αθανασόπουλος και τα στελέχη της Solid Havas που υπογράφει την επικοινωνία, μας εξηγούν το ενδιαφέρον αυτό case study.\nMW: Ποιο είναι το πλεονέκτημα που δίνει στην Praktiker η νέα της καμπάνια και ποιες αξίες της επιθυμείτε να μεταφέρει στους καταναλωτές;\nΘανάσης Αθανασόπουλος, Pra-ktiker: Το πλεονέκτημα που μας δίνει είναι ότι μπορούμε πλέον να απευθυνόμαστε σε καινούργια κοινά, για τα οποία προηγουμένως δεν ήμασταν τόσο relevant. Μπορούμε πλέον π.χ. να πούμε με σιγουριά στο γυναικείο κοινό ότι αξίζει να μας έχει στο μυαλό του όχι μόνο για τις «πρακτικές» ανάγκες του σπιτιού, τις οποίες είχαμε ήδη κατοχυρωμένες, αλλά και για άλλες γκάμες όπως η διακόσμηση, τα μοντέρνα έπιπλα εσωτερικού και εξωτερικού χώρου, για τις πιο «fun» DIY κατασκευές-εργασίες, καθώς και για τις νέες υπηρεσίες που προσφέρουμε στους πελάτες μας.\nΑποφασίσαμε να επανασυστηθούμε στο αγοραστικό κοινό και από τη μία να του θυμίσουμε ότι παραμένουμε ο no 1 προορισμός για το DIY, αλλά και ταυτόχρονα να του δείξουμε ότι έχουμε ανανεωθεί και σε άλλους τομείς, τους οποίους είτε δεν γνώριζε ότι είχαμε, ή, δεν ήμασταν top of mind προορισμός. Να επανασυστηθούμε ως ένα κατάστημα που σου δίνει έμπνευση και ιδέες, πρωτοποριακές υπηρεσίες, αναβαθμισμένη ποιότητα και όμορφα προϊόντα, ώστε τελικά να ομορφύνεις τον τρόπο ζωής σου και να χαίρεσαι τους χώρους που ζεις!\nΈνα κατάστημα, με φυσική και ηλεκτρονική παρουσία, που μέσα από τις αγορές σου σε κάνει να νιώθεις όμορφα και υπερήφανος για την επιλογή σου. Τι καλύτερο από το να «κλείσουμε το μάτι» στο κοινό και να του πούμε ότι μαζί με εμάς, μπορεί και εκείνο να αλλάξει το δικό του σπίτι; Κάπου εδώ, ήρθε η ομάδα της Solid Havas, που λαμβάνοντας ένα πολύ challenging και απαιτητικό brief, κατάφερε να ανταποκριθεί 100% στα ζητούμενά μας. Με μία καμπάνια που αποτελείται από 7 ταινίες καταφέραμε να δείξουμε πειστικά ότι το Praktiker «Αλλάζει το σπίτι».\nΠοια είναι τα καταναλωτικά insights που σας οδήγησαν στη νέα αυτή καμπάνια;\nΘανάσης Αθανασόπουλος: Τα τελευταία χρόνια έχουμε επενδύσει αποφασιστικά στην έρευνα καθώς και στην ανάλυση των δεδομένων που επικρατούν τόσο στην αγορά μας όσο και ευρύτερα στην κοινωνία μας. Μελετήσαμε σε βάθος τις συνήθειες, τις στάσεις αλλά και τις εξελίξεις στην αγοραστική συμπεριφορά που επιβάλλουν οι νέες κοινωνικές συνθήκες γύρω από το πώς οι άνθρωποι βλέπουν το σπίτι τους, τη φροντίδα του και την ανανέωσή του.\nΕίδαμε ότι οι καταναλωτές θέλουν, όλο και περισσότερο, να νιώθουν υπερήφανοι για τις επιλογές τους, να αισθάνονται ότι ορίζουν οι ίδιοι τον τρόπο ζωής τους και, ως αποτέλεσμα, να αποδίδουν στοιχεία της δικής τους προσωπικότητας στο σπίτι τους.\nΕπιπλέον, ένα από τα βασικά insights για το brand μας ήταν ότι η έννοια του «πρακτικού» καταστήματος ναι μεν «κλειδώνει» θετικά τη σχέση μας με το ανδρικό κοινό -λόγω της ασυναγώνιστης και υψηλής εξειδίκευσης σε προϊόντα όπως τα εργαλεία και hardware κήπου- αλλά συνάμα μας τοποθετεί στη συνείδηση των γυναικών ως ένα brand που σε σημαντικό βαθμό δεν τις αφορά. Αυτό είναι κάτι που τα τελευταία χρόνια έχουμε δουλέψει εντατικά να το αλλάξουμε δραστικά και φέτος ωρίμασε η στιγμή ώστε να μπορούμε το φωνάξουμε δυνατά.\nΠόσο μεγάλη ήταν η επικοινωνιακή πρόκληση να πείτε μια καινούργια ιστορία για μια αλυσίδα που οι καταναλωτές γνωρίζουν ήδη καλά; Ποιες ήταν οι «παγίδες» που έπρεπε να αποφύγετε;\nΆννα Φουντούλη, Solid Havas: Η πρόκληση ήρθε από την έρευνα, η οποία έδειχνε πως οι άνθρωποι έχουν μια τόσο παγιωμένη εικόνα για τα Praktiker, που επηρέαζε την ακοή τους. Το Praktiker μιλούσε αλλά δεν «πέρναγε κάτω» το μήνυμα. Αναζητήσαμε λοιπόν μια δραστική επικοινωνία για να βοηθήσουμε άμεσα το brand να απεγκλωβιστεί από την εικόνα που είχε γι’ αυτό το κοινό. Μια ανατρεπτική επικοινωνία, που θα «ανοίξει» τα αυτιά όσων στοχεύουμε ώστε να ακούσουν τα νέα του, που ήταν και πολλά και εξαιρετικά. Η στρατηγική που προτείναμε ήταν να μην υπονοήσουμε απλά την αλλαγή αλλά να την κάνουμε αντικείμενο και αυτοσκοπό της επικοινωνίας. Η αλλαγή - ανανέωση του Praktiker και η πειστική δήλωσή της ήταν το πρωταρχικό ζητούμενο.\nΞέραμε τι δεν θέλαμε: Το Praktiker δεν μπορούσε να σηκώσει καμπάνια αξιών, ούτε να αναλωθεί σε slices of life, ή generic «homey» κώδικες, γιατί έτσι δεν θα έβαζε τη σφραγίδα του και θα ήταν σε βάρος της ξεκάθαρης δήλωσης της αλλαγής. Μια άλλη παγίδα που έπρεπε να αποφύγουμε ήταν να μην μπορεί κανένα άλλο brand με είδη σπιτιού να υπογράψει την επικοινωνία μας. Το Praktiker περισσότερο από ποτέ χρειαζόταν να ξεκαθαρίσει το νέο του positioning, άρα και να πιστωθεί την επικοινωνία του μέσα στο clutter.\nΜια βασική στρατηγική απόφαση ήταν επίσης να δούμε το equity, το οποίο έπασχε, μέσα από τη χειροπιαστή αλλαγή που μόνο τα νέα προϊόντα του Praktiker μπορούν να αναδείξουν. Ξέραμε λοιπόν ότι η corporate επικοινωνία έχει ανάγκη το product για να χτίσει εικόνα. Γι’ αυτό η corporate επικοινωνία μας ήταν την ίδια στιγμή «προϊοντοκεντρική».\nΗ νέα καμπάνια «Αλλάζει το σπίτι», με την συνοδευτική φράση «και όμως είναι στα Praktiker», προφανώς επιχειρεί να αλλάξει την αντίληψη των καταναλωτών για την αλυσίδα. Με ποιο τρόπο το επιτυγχάνει;\nΜανώλο Καπίδης, Solid Havas: Το promise της αλλαγής του Praktiker πρώτα από όλα σκεφτήκαμε να γίνει μέρος του μηνύματος. Κατόπιν αξιοποιήσαμε το insight που είδαμε ολοζώντανο στις αντιδράσεις κάποιου που βλέπει τον νέο κατάλογο των Praktiker. Δυσκολεύεται να πιστέψει ότι πρόκειται για το ίδιο κατάστημα. Νομίζει ότι ανήκει σε κάποιο άλλο. Την ίδια έκπληξη θέλαμε να προκαλέσουμε και στο κοινό ώστε να μας δει με άλλα μάτια. Η αποκάλυψη «κι όμως είναι στα Praktiker» είναι το πιο ισχυρό pay off.\nΕπιτυχία θεωρούμε επίσης ότι την «αλλαγή» δεν την χειριστήκαμε μονοδιάστατα, αλλά την προσαρμόσαμε στα διάφορα κανάλια ώστε να επιφέρει το κατάλληλο impact και engagement. Έτσι από τη σπονδυλωτή ΑΤL επικοινωνία περάσαμε στο digital με την σπαρταριστή παρωδία σαπουνόπερας: «Τα μονοπάτια της αλλαγής», με το κοινό να περιμένει ανυπόμονα τα νέα επεισόδια.\nΠόσο σύγχρονη με επικοινωνιακούς όρους είναι κατά τη γνώμη σας η νέα καμπάνια των Praktiker;\nΣοφία Τριανταφύλλου, Solid Havas: Η ανατροπή, το witty στοιχείο που σε συνδυασμό με το απροσδόκητο γίνεται ακόμη πιο ευρηματικό, η πολύ ζωντανή κινηματογράφηση και η νέα μινιμαλιστική εικαστική υπογραφή με αφαιρετικά σύμβολα design, δίνουν σε όλη την καμπάνια τον μοντερνισμό που χρειάζεται το brand.\nΣτρατηγική και δημιουργικότητα. Πώς έχουν «δέσει» τα δύο αυτά καίρια στοιχεία κάθε επιτυχημένης επικοινωνίας, στη νέα καμπάνια των Praktiker;\nΘανάσης Αθανασόπουλος: Όταν ένα καθιερωμένο brand αποφασίζει να κάνει ένα repositioning τότε η πρόκληση για να εκφραστεί επιτυχημένα είναι μεγάλη. Στην περίπτωσή μας, επειδή η νέα στρατηγική αφορά καθολικά όλη την εταιρεία και εφαρμόζεται πιστά και συντονισμένα σε κάθε τομέα δραστηριότητάς μας, πιστεύω ότι ως marketing είχαμε τα κατάλληλα εφόδια για να δώσουμε ένα αρκετά απαιτητικό μεν, αλλά ολοκληρωμένο δε, brief. Η ομάδα της Solid αναγνώρισε σωστά όλα τα insights, κατάλαβε ακριβώς που θέλουμε να πάμε και μας κέρδισε από την πρώτη στιγμή με τις προτάσεις της και ακόμη περισσότερο με την υλοποίησή τους!\nΣοφία Τριανταφύλλου: Αυτό που πετύχαμε είναι να διατηρήσουμε το Praktiker στον χώρο της αλήθειας του, με μια αναγνωρίσιμη και αυθεντική επικοινωνία, που μόνο αυτό μπορούσε να υπογράψει. Με σεβασμό στο DIY που είναι το γνώριμο και δομικό στοιχείο του DNA του brand, συνδυάσαμε έξυπνα το deco και τις νέες υπηρεσίες, ώστε να αναδειχθεί το νέο πρόσωπο του Praktiker και να αυξηθεί το affinity τόσο με το ανδρικό όσο και με το γυναικείο κοινό. Το αίτημα εξάλλου για relevance ως προς την αισθητική, με το κοινό στόχος, ήταν επιτακτικό να επιτευχθεί και η ατμόσφαιρα του καταλόγου ήταν κλειδί για να αλλάξει τη θεώρηση για τα Praktiker. Σε αυτό τον χειρισμό δώσαμε τον χαρακτηρισμό «Catalogization»!\n«ΚΑΙ ΟΜΩΣ, ΕΙΝΑΙ ΣΤΟ PRAKTIKER!»\nMW: Ποιες είναι οι αλλαγές που έχουν γίνει τελευταία στο offering των Praktiker;\nΘανάσης Αθανασόπουλος: Αναμορφώσαμε σημαντικά το προϊοντικό μας μείγμα, δώσαμε βαρύτητα στον ανασχεδιασμό των καταστημάτων ώστε να αντιπροσωπεύουν το νέο μοντέλο εμπειρίας που θέλουμε να προσφέρουμε, επενδύσαμε στην εκπαίδευση και ανάπτυξη της ομάδας μας, εγκαινιάσαμε νέα καταστήματα όπως αυτό της Παλλήνης και προχωρήσαμε σε ανακαινίσεις είτε ολόκληρων καταστημάτων -πιο πρόσφατη αυτή της Αγ. Βαρβάρας- ή συγκεκριμένων τμημάτων.\nΜπορούμε πλέον με σιγουριά να πούμε ότι διαθέτουμε μια ανανεωμένη, φρέσκια και μοντέρνα γκάμα σε έπιπλα σπιτιού και κήπου, με εξαιρετικά αναβαθμισμένη ποιότητα και αισθητική, ένα ξεχωριστό και ιδιαίτερο τμήμα διακόσμησης, το Praktiker Deco, σε συνδυασμό με μοντέρνας αισθητικής και μεγάλης ποικιλίας λοιπά είδη σπιτιού (φωτισμός, υφάσματα, ξεχωριστά διακοσμητικά, οικιακά και άλλα μικροαντικείμενα) που δίνουν στο σπίτι μια εντελώς διαφορετική και μοναδική αίσθηση.\nΠαράλληλα, έχοντας ως προτεραιότητα να προσφέρουμε μία εξαιρετική αγοραστική εμπειρία, έχουμε εισάγει πρωτοποριακές υπηρεσίες που ενσαρκώνουν τη στροφή μας σε κατάστημα εμπειρίας, έμπνευσης και καθοδήγησης για να ομορφύνεις τον τρόπο και το περιβάλλον που ζεις. Οι ομάδες μας των Garden Experts και Interior Exerts, αποτελούμενες από καταρτισμένο προσωπικό (αρχιτέκτονες, διακοσμητές, γεωπόνους) προσφέρουν προσωπική και εξειδικευμένη εξυπηρέτηση, σχεδιασμένη με βάση τις ανάγκες κάθε πελάτη.\nΑναλαμβάνουν από το πιο «απλό» project διακόσμησης ενός δωματίου μέχρι την ολική ανακαίνιση μίας κατοικίας, δίνοντας ταυτόχρονα και την επιλογή για την εταιρεία που θα αναλάβει το κατασκευαστικό σκέλος. Επιπλέον οι Clima Experts, είναι εξειδικευμένοι επαγγελματίες για την κάλυψη τόσο των οικιακών όσο και των επαγγελματικών αναγκών θέρμανσης, κλιματισμού και ενέργειας προσφέροντας τις πιο εξελιγμένες λύσεις. Τέλος, πολύ σημαντικό όχημα σύνδεσης με τον καταναλωτή αποτελούν οι πολυσέλιδοι κατάλογοί μας για το σπίτι και τον κήπο, μέσα από τους οποίους χτίζουμε τη νέα εικόνα που εξυπηρετεί το repositioning του brand μας.


Ο αμνός του Θεού | StoNisi.gr\nΑπό το NEWSROOM Δημοσίευση 6/12/2019\nΓια έναν έφηβο που δεν θα ξαναδεί ποτέ τους φίλους του.\nΓια τον αμνό του Θεού που συναντήθηκε με τον πάγκο του χασάπη.\nΒάλτε τα μαύρα και κρύψτε τον ήλιο, ο Αλέξης είναι νεκρός.\nΣτον τάφο είναι, μετράει ένα ένα τα τριαντάφυλλα που του αφήνουν κάθε μέρα.\nΔεκάξι χρονών παιδί, κόπηκε το νήμα του.\nΕπειδή κυκλοφόρησε μια νύχτα του Δεκέμβρη στο κέντρο της Αθήνας και αντί να πει «με συγχωρείτε» είπε «ως εδώ».\nΘα μπορούσε να είναι παιδί σου, που έλεγε και το τραγούδι, Θα μπορούσε να έχει βγει από το δικό σου το κορμί, θα μπορούσε να το έχεις μεγαλώσει και αναθρέψει εσύ, θα μπορούσε να έχεις ακούσει τις πρώτες του λέξεις και να έχεις μετρήσει τα πρώτα του βήματα.\nΣβήστε το φως και κλείστε τα μάτια, ο Αλέξης δεν είναι πια μαζί μας.\nΩ μοίρα καταραμένη, που θέλεις τους γονείς να αποχαιρετούν τα παιδιά τους, τι άλλο θα ζητήσεις από τη ζωή μας;\nΤι άλλο θα σου παραδώσουμε για ένα πιάτο φαί, για δέκα λίτρα βενζίνα, για δυο ώρες τηλεόραση;\nΔεν σου φτάνει η καθημερινή ρουτίνα, δεν σου φτάνει η καθημερινή ξεφτίλα, δεν σου φτάνουν οι δεκάδες μικροί, καθημερινοί θάνατοι στο γραφείο, στο εργοστάσιο, στο δρόμο;\nΒράδυ στα Εξάρχεια, πυροβολισμός, αίμα, ο σφυγμός τελειώνει, μηδέν.\nΈντεκα χρόνια αργότερα, εμείς είμαστε εδώ κι ο άλλος είναι στον τάφο. Αλλά η μνήμη δεν ξεθωριάζει, η μνήμη δεν χάνει ποτέ τα χρώματά της. Το παιδί που είπε «αντίο», είναι και θα παραμείνει μέσα μας. Για μια ακόμη βουτιά στο κενό, πριν ο σκηνοθέτης γράψει οριστικά «τέλος»…\nΥ.Γ.: Δηλαδή τι θα τον πείραζε τον Χρυσοχοϊδη να το βάλει ένα μήνα πιο μετά το τελεσίγραφο για τις καταλήψεις; Να πέσει επάνω στα Χριστούγεννα, ας πούμε, στις γαλοπούλες και τις γουρνοπούλες. Πιο εύκολο θα ήταν το έργο και το δικό του και των αστυνομικών. Ήταν ανάγκη δηλαδή ο νόμος και η τάξις να επιβληθούν τώρα, στο πένθος επάνω;\nΛυπούμαι πολύ, αλλά εδώ είναι η ύβρις που θα λέγανε και οι αρχαίοι ημών πρόγονοι. Και της ύβρεως, έπεται η νέμεσις…


POLITIKO SAFARI: ΑΥΤΟ ΜΑΣ ΕΛΕΙΠΕ.! ΝΑ ΣΥΜΦΩΝΟΥΣΕ Η ΤΡΟΪΚΑ ΜΕ ΤΟΝ ΣΑΜΑΡΑ ΓΙΑ ΤΗΝ... ΕΦΕΔΡΕΙΑ...!!!\nΑΥΤΟ ΜΑΣ ΕΛΕΙΠΕ.! ΝΑ ΣΥΜΦΩΝΟΥΣΕ Η ΤΡΟΪΚΑ ΜΕ ΤΟΝ ΣΑΜΑΡΑ ΓΙΑ ΤΗΝ... ΕΦΕΔΡΕΙΑ...!!!\nΕ, ΤΟΤΕ ΘΑ ΣΗΜΑΙΝΕ ΟΤΙ ΣΥΜΦΩΝΕΙ και Ο ΣΑΜΑΡΑΣ, ΣΤΟ… ΞΕΠΟΥΛΗΜΑ ΤΗΣ ΕΛΛΑΔΟΣ...!!!\nψελλίζουν τα Κυβερνητικά φερέφωνα--μέχρι πανηγυρισμού--, ότι η Τρόϊκα δεν δέχθηκε τις προτάσεις Σαμαρά γιά την εφεδρεία στον Δημόσιο τομέα.\nΌταν έχουν μία Κυβέρνηση ολότελα δική τους, πού αποδέχεται τα πάντα χωρίς να διαπραγματεύεται απολύτως τίποτα, γιατί να δεχθούν τις προτάσεις τής Ν.Δ.;;;\nΣε μία μάλιστα χρονική στιγμή πού βιάζονται οι δανειστές, να θέσουν σε εφαρμογή το άρθρο 14 & 5 της δανειακής σύμβασης του Μνημονίου, περί ξεπουλήματος της Περιουσίας του Δημοσίου εδώ και τώρα γιά να προλάβουν , πρίν βέβαια έρθει ο Σαμαράς στην Κυβέρνηση.!!!Θέλοντας και μη θα μας πτωχεύσουν, γιά να μην έχουμε να τους πληρώσουμε διότι έτσι, σε τιμές χρηματιστηρίου θα αρπάξουν όλο τον υπέργειο--υπόγειο--θαλάσσιο και υποθαλάσσιο πλούτο της Χώρας.\nΑυτός είναι και ο τελικός σκοπός και στόχος.\nΤώρα είναι η κατάλληλη ώρα και στιγμή...\nΝα τα αρπάξουν πρίν έλθει ο Σαμαράς στην εξουσία...\n'Αλλωστε γιά αυτό επέλεξαν τον Giorgo, ως Πρωθυπουργό και γιά αυτό μας έβαλαν στις δαγκάνες τού Μνημονίου...\nΌλα τα άλλα είναι θεωρίες «χαϊδεμένων» ντόπιων και ξένων... πόλων.!!!


Μουζάλας: «Σταματάμε το συσσίτιο στους πρόσφυγες και τους δίνουμε μετρητά» | Τι λες τώρα;\nHome \_ Ελλάδα \_ Μουζάλας: «Σταματάμε το συσσίτιο στους πρόσφυγες και τους δίνουμε μετρητά»\nΜουζάλας: «Σταματάμε το συσσίτιο στους πρόσφυγες και τους δίνουμε μετρητά»\nΤι λες τώρα; 30 Ιουλίου, 2017 7:30 ΜΜ\n«Εδώ και τέσσερις μήνες προχωράμε στο νέο μας σχεδιασμό, ο οποίος έχει δύο ποιοτικά χαρακτηριστικά, που προκαλούν τεράστιες αλλαγές και διευκολύνουν την ένταξη. Το ένα είναι ότι σταματάμε το συσσίτιο και δίνουμε στους ανθρώπους μετρητά και το δεύτερο ότι περνάμε από τα καμπ στα διαμερίσματα» δήλωσε στο ΑΠΕ-ΜΠΕ ο υπουργός Μεταναστευτικής Πολιτικής, Γιάννης Μουζάλας, ερωτηθείς για τις ενέργειες που γίνονται στον τομέα της ένταξης των προσφύγων στην ελληνική κοινωνία.\n«Έχουμε δύο βασικούς στόχους, οι οποίοι θέλουμε να γίνουν μαζικά και είμαστε σε συνεννόηση με τα υπουργεία Παιδείας, Εργασίας, Αγροτικής Ανάπτυξης, Υγείας. Ο πρώτος είναι να μάθουν ελληνικά, αγγλικά, δικαιώματα και υποχρεώσεις.\nΕτοιμάζουμε ένα τεράστιο πρόγραμμα με το υπουργείο Παιδείας. Ο δεύτερος είναι η εργασία. Στρεφόμαστε με σκέψεις προς τη γεωργία, σκοπεύουμε να κάνουμε μία καταγραφή μέχρι τα μέσα Οκτωβρίου των δεξιοτήτων όλων των μεταναστών, ώστε να δούμε τι θα κάνουμε. Θα αξιοποιήσουμε και τους κοινωνικούς φορείς. Είμαστε σε επαφή με την Οικονομική και Κοινωνική Επιτροπή Ελλάδας και σκοπεύουμε τον Σεπτέμβριο να αρχίσουμε συνεργασία με ΠΑΣΕΓΕΣ, ΓΣΕΕ, συνδικάτα, Σύνδεσμο Ελλήνων Βιομηχάνων, βιοτέχνες, ώστε να προκύψουν προγράμματα που θα πρέπει να παράγουν αποτέλεσμα για χιλιάδες ανθρώπους. Είναι δύσκολο» σημείωσε ο κ. Μουζάλας.\nΟ υπουργός εξέφρασε επίσης την ανησυχία μήπως η Ευρωπαϊκή Ένωση «προβεί σε άστοχες ενέργειες» και αφαιρέσει κονδύλια και προσωπικό από την Ελλάδα προκειμένου να υποστηρίξει την Ιταλία στη διαχείριση της προσφυγικής κρίσης εκφράζει.\nΜια τέτοια ενέργεια θα ήταν «εγκληματικό λάθος» και υπάρχει ο κίνδυνος «να καταστρέψουμε ό,τι καλό κάναμε στο δρόμο του Αιγαίου χωρίς να κλείσουμε το δρόμο της Λιβύης», λέει ο κ. Μουζάλας και διευκρινίζει ότι, μπορεί η κατάσταση στην Ελλάδα να καλυτερεύει στη διαχείριση του προσφυγικού, αλλά «αυτό δεν σημαίνει ότι είμαστε σε μια κανονικότητα».\nΟ κ. Μουζάλας περιγράφει τη μετάβαση της υγειονομικής περίθαλψης προσφύγων και μεταναστών στα νησιά από τις Μη Κυβερνητικές Οργανώσεις στο κράτος: «Λειτουργίες που πριν δίνονταν σε μη κυβερνητικές οργανώσεις και θεσμικές οργανώσεις περνάνε στο κράτος, για παράδειγμα η υγειονομική περίθαλψη και η κρίση της ευαλωτότητας στα νησιά θα γίνονται πλέον από το υπουργείο Υγείας. Στην ενδοχώρα δεν είμαστε ακόμα έτοιμοι να κάνουμε αυτό το πράγμα. Επομένως, με βάση το σχεδιασμό μας, στην ενδοχώρα θα παραμείνουν ΜΚΟ να παρέχουν υπηρεσίες μέσα στα καμπ. Προσέξτε όμως, αυτή τη φορά θέλουμε να έχουμε σαφές περίγραμμα. Είμαστε σε συνεννόηση με τη Διεύθυνση Ανθρωπιστικής Βοήθειας της Επιτροπής (DG ECHO) και τις ΜΚΟ και ετοιμάζουμε συμβάσεις και πρωτόκολλα, όπου, όταν λέμε ότι θα παρέχεται ιατρική φροντίδα στον Ελαιώνα, το Σκαραμαγκά, τα Διαβατά, θα είναι το ίδιο πράγμα και σαφώς περιγεγραμμένο».\nΟ κ. Μουζάλας ανακοινώνει ακόμη επίσημα τη μεταφορά των υπηρεσιών του υπουργείου στο κτίριο Κεράνη και τη δημιουργία συμβουλίου που θα χαράσσει στρατηγικές με τη συμμετοχή εκπροσώπων άλλων υπουργείων.\nΕπιπλέον, κάνει λόγο για αύξηση του αριθμού των οικογενειακών επανενώσεων στη Γερμανία, ζητάει τη διεύρυνση του προγράμματος μετεγκατάστασης για τους Αφγανούς και όλα τα ασυνόδευτα παιδιά, ενώ διαψεύδει τις καταγγελίες ΜΚΟ για πίεση από την πλευρά της Ευρώπης ώστε να περιοριστούν τα κριτήρια ευαλωτότητας για τους αιτούντες άσυλο.\nΤέλος, δηλώνει την αντίθεσή του στις παράνομες επαναπροωθήσεις προσφύγων, ενώ αναφερόμενος στη Μόρια τονίζει «είναι σαφές ότι είμαστε αντίθετοι στην αστυνομική βία χωρίς λόγο», ωστόσο αναρωτιέται αν τα συγκεκριμένα επεισόδια θα μπορούσαν να αντιμετωπιστούν χωρίς καταστολή. «Χρειάζεται και η καταστολή με απόλυτα νόμιμο τρόπο και χωρίς καταχρήσεις», λέει χαρακτηριστικά.\nΑκολουθεί η πλήρης συνέντευξη του υπουργού Μεταναστευτικής Πολιτικής, Γιάννη Μουζάλα, στη Μαρία Κουζινοπούλου και το Αθηναϊκό/Μακεδονικό Πρακτορείο Ειδήσεων.\nΕρ.: Ο γενικός εισαγγελέας του Ευρωπαϊκού Δικαστηρίου απέρριψε τις προσφυγές Ουγγαρίας και Σλοβακίας για μη υποχρεωτική μετεγκατάσταση και η Κομισιόν ανακοίνωσε ότι συνεχίζονται οι διαδικασίες επί παραβάσει για τις χώρες που δεν συμμορφώνονται. Πώς σχολιάζετε τις παραπάνω εξελίξεις;\nΑπ.: Είναι πολύ θετικό το ότι η Επιτροπή αποφάσισε να προβεί σε κυρώσεις και ότι το δικαστήριο πήρε θέση υπέρ της και ενάντια στις χώρες που σαμπόταραν την απόφασή της για μετεγκατάσταση. Λυπάμαι όμως πάρα πολύ. Η Ενωμένη Ευρώπη δεν πρέπει να στηρίζεται σε κυρώσεις. Πρέπει να στηρίζεται σε μία κοινή θέληση μοιράσματος των προβλημάτων.\nΕρ.: Η πρόσφατη έκθεση προόδου της Ευρωπαϊκής Επιτροπής κάνει λόγο για αύξηση του ρυθμού της μετεγκατάστασης από την Ελλάδα. Οι μετεγκαταστάσεις αυξάνονται, οι ροές είναι σταθερά χαμηλές. Επιστρέφουμε σε μια κανονικότητα ως προς την προσφυγική κρίση;\nΑπ.: Τα πράγματα στην ενδοχώρα είναι υπό έλεγχο, αλλά τα πράγματα στα νησιά δεν είναι καλά. Εξακολουθούμε να έχουμε πολλές δυσκολίες. Το ότι είμαστε πολύ καλύτερα (και εγώ πιστεύω ότι τους επόμενους μήνες, εφόσον η Συμφωνία Ευρώπης- Τουρκίας συνεχίσει, τα πράγματα θα καλυτερέψουν κι άλλο) δεν σημαίνει ότι είμαστε σε μια κανονικότητα.\nΕπιτρέψτε μου μάλιστα να εκφράσω και ένα φόβο που έχω μήπως η Ευρωπαϊκή Ένωση προβεί σε άστοχες ενέργειες. Ήδη έχει λεχθεί σε Συμβούλιο υπουργών, έχουμε πληροφορίες από θεσμούς της Ευρώπης, όπως ο EASO και η Frontex, ότι υπάρχει μια τάση να αφαιρεθούν πόροι και δυνάμεις από το πέρασμα του Αιγαίου, δηλαδή την Ελλάδα, για να δοθούν στην Ιταλία, η οποία βρίσκεται σε πολύ δύσκολη κατάσταση τώρα, έχοντας να αντιμετωπίσει τη ροή από τη Λιβύη. Αυτό που είπαμε στο Συμβούλιο υπουργών στο Ταλίν είναι ότι δεν θα υπήρχε πιο εγκληματικό λάθος από το να αφαιρέσει η Ευρωπαϊκή Ένωση πόρους και δυνάμεις από τη στήριξη που έδωσε στην Ελλάδα για το πέρασμα του Αιγαίου και να τους μεταφέρει στην Ιταλία. Διότι μπορεί να καταστρέψουμε ό,τι καλό κάναμε στο δρόμο του Αιγαίου χωρίς να κλείσουμε το δρόμο της Λιβύης και να ξαναγυρίσουμε σε παλιές εποχές. Θα πρέπει παράλληλα τα δύο συστήματα να δουλέψουν. Θα πρέπει να βρεθούν καινούριοι πόροι για την Ιταλία, η οποία δοκιμάζεται.\nΕρ.: Από το πρόγραμμα μετεγκατάστασης συνεχίζουν να εξαιρούνται ομάδες πληθυσμού, όπως οι Αφγανοί. Υπάρχουν περιθώρια για τη διεύρυνσή του;\nΑπ.: Η διαδικασία της μετεγκατάστασης ήταν και είναι μια πολύ σωστή απόφαση. Κατά την άποψή μας κακώς έχει περιοριστεί σε ανθρώπους οι οποίοι έχουν προσφυγικό προφίλ πάνω από 75%. Εμείς πολύ καιρό τώρα, αλλά το τελευταίο διάστημα με μεγάλη επιμονή, και οι Ιταλοί συμφωνούν με αυτό, προτείνουμε η μετεγκατάσταση στην Ευρώπη να διευρυνθεί και να συμπεριλάβει και πρόσφυγες με χαμηλότερο προσφυγικό προφίλ. Για παράδειγμα, οι Αφγανοί έχουν 60-70% προσφυγικό προφίλ. Ζητάμε να μπορεί να γίνει μετεγκατάσταση και στους Αφγανούς που βρέθηκαν στη χώρα μας πριν από τη Συμφωνία ΕΕ-Τουρκίας. Το ίδιο ζητάμε και για τα ασυνόδευτα ανήλικα, που ήρθαν στη χώρα μας πριν από τη Συμφωνία, να τους δοθεί η δυνατότητα μετεγκατάστασης στην Ευρώπη ανεξάρτητα από γεωγραφική καταγωγή και από προσφυγικό προφίλ. Και τα δύο θέματα τα έχουμε θέσει επανειλημμένα στην Ευρωπαϊκή Επιτροπή. Τα θέτουμε κάθε φορά. Δεν έχουμε λάβει ευνοϊκή απάντηση, επιμένουμε και προσπαθούμε να δημιουργήσουμε συμμαχίες πάνω σε αυτό.\nΕρ.: Επίσης, στον τομέα της οικογενειακής επανένωσης υπάρχει ένα «αγκάθι», οι περιορισμοί που τίθενται από την πλευρά της Γερμανίας.\nΑπ.: Είναι λάθος αυτό. Δείτε πόσους παίρνει κάθε μήνα η Γερμανία. Όταν γίνεται μια μετεγκατάσταση ή μια οικογενειακή επανένωση, υπάρχουν αυστηρές νομικές ρήτρες και υπάρχουν και εγγενείς δυσκολίες. Υπάρχουν μήνες που είχε χαμηλώσει ο ρυθμός που η Γερμανία έκανε οικογενειακές επανενώσεις. Αυξάνεται πάλι. Σας φαίνεται χαμηλό το ότι μέσα σε ένα χρόνο έγιναν 6.500 οικογενειακές επανενώσεις; Είναι ένα από τα μεγαλύτερα ποσοστά. Θα έπρεπε ή θα μπορούσαν να έχουν γίνει 10.000; Δεν είναι απίθανο. Και οι δικές μας υπηρεσίες έχουν αδυναμίες και οι δικές τους υπηρεσίες έχουν αδυναμίες. Αυτό το οποίο είναι σημαντικό για τον πρόσφυγα, τον μετανάστη, είναι όχι το να καταγγέλλει κανείς το ένα ή το άλλο κράτος, αλλά να μεσολαβεί, ώστε να κρατιέται αδιατάρακτη η ροή και η αλυσίδα με την οποία θα γίνουν οι οικογενειακές επανενώσεις. Πιστέψτε με, αν κάποιος έχει τη βούληση να σταματήσει τις οικογενειακές επανενώσεις μπορεί να βρει δεκάδες ψεύτικους νομικούς λόγους και να το κάνει. Εμείς δεν είχαμε κανένα τέτοιο κρούσμα.\nΕρ.: Την ίδια ώρα, ΜΚΟ καταγγέλλουν ότι η Ευρώπη σάς πιέζει να περιορίσετε τα κριτήρια ευαλωτότητας για να μειώσετε τον αριθμό όσων δικαιούνται προστασία. Ισχύει αυτό;\nΑπ. : Δεν υπάρχει τίποτα πιο αναληθές από αυτό και θα πρέπει κανείς να αναζητήσει τι κρύβεται πίσω από αυτή τη φήμη που διαδίδεται συνέχεια. Να σας πω ότι έχουμε ένα τεράστιο ποσοστό ευάλωτων, το τεράστιο δεν το κρίνω αν είναι πολύ ή λίγο. Το ποσοστό ανέρχεται περίπου στο 50%. Ουδέποτε προβάλαμε μια πολιτική διαφωνία σε αυτό. Η άποψή μας, η άποψη της ΕΕ και η άποψη του διεθνούς δικαίου είναι ότι η ευαλωτότητα είναι μια πολύ συγκεκριμένη κατάσταση, η οποία περιγράφεται με ιατρικούς, ψυχιατρικούς και κοινωνικούς όρους και οφείλουμε να την αποδώσουμε σε όποιον την έχει. Καταρτίζουμε πρωτόκολλα ευαλωτότητας επιστημονικά και με τη σύμφωνη γνώμη της Ύπατης Αρμοστείας του ΟΗΕ για τους Πρόσφυγες.\nΕρ.: Περνάμε σε ένα στάδιο όπου η διαχείριση του προσφυγικού θα γίνεται αποκλειστικά από το κράτος;\nΑπ.: Αυτό είναι μία πλευρά του σχεδίου. Το σχέδιο που εκπονήσαμε και μας βοήθησαν πολύ οι κκ Στυλιανίδης και Αβραμόπουλος, είναι μια τεράστια ποιοτική αλλαγή στην αντιμετώπιση που είχαμε μέχρι τώρα του μεταναστευτικού και προσφυγικού προβλήματος. Λειτουργίες που πριν δίνονταν σε μη κυβερνητικές οργανώσεις και θεσμικές οργανώσεις περνάνε στο κράτος, για παράδειγμα η υγειονομική περίθαλψη και η κρίση της ευαλωτότητας στα νησιά θα γίνονται πλέον από το υπουργείο Υγείας. Στην ενδοχώρα δεν είμαστε ακόμα έτοιμοι να κάνουμε αυτό το πράγμα. Επομένως, με βάση το σχεδιασμό μας, στην ενδοχώρα θα παραμείνουν ΜΚΟ να παρέχουν υπηρεσίες μέσα στα καμπ. Προσέξτε όμως, αυτή τη φορά θέλουμε να έχουμε σαφές περίγραμμα. Είμαστε σε συνεννόηση με τη Διεύθυνση Ανθρωπιστικής Βοήθειας της Επιτροπής (DG ECHO) και τις ΜΚΟ και ετοιμάζουμε συμβάσεις και πρωτόκολλα, όπου, όταν λέμε ότι θα παρέχεται ιατρική φροντίδα στον Ελαιώνα, το Σκαραμαγκά, τα Διαβατά, θα είναι το ίδιο πράγμα και σαφώς περιγεγραμμένο.\nΕδώ θέλω να προσθέσω ότι λέγονται πάρα πολλά για τις ΜΚΟ. Εγώ θα σας επαναλάβω τη θέση μου, που είναι ότι χωρίς τις ΜΚΟ και κυρίως χωρίς τις θεσμικές οργανώσεις, δηλαδή την Ύπατη Αρμοστεία και τον Διεθνή Οργανισμό Μετανάστευσης, δεν θα μπορούσαμε να τα βγάλουμε πέρα. Μας βοήθησαν πάρα πολύ. Αυτό βέβαια δεν αναιρεί τα λάθη και τις δυσκολίες στη συνεργασία Πολιτείας και οργανώσεων.\nΕρ.: Ποιες είναι οι ενέργειες που κάνει το υπουργείο στον τομέα της ένταξης των προσφύγων στην ελληνική κοινωνία;\nΑπ.: Εδώ και τέσσερις μήνες προχωράμε στο νέο μας σχεδιασμό, ο οποίος έχει δύο ποιοτικά χαρακτηριστικά, που προκαλούν τεράστιες αλλαγές και διευκολύνουν την ένταξη. Το ένα είναι ότι σταματάμε το συσσίτιο και δίνουμε στους ανθρώπους μετρητά και το δεύτερο ότι περνάμε από τα καμπ στα διαμερίσματα. Τώρα που είμαστε λίγο καλύτερα και μπορούμε να ελέγξουμε τα πράγματα, ξεκινάμε τα προγράμματα ένταξης. Έχουμε δύο βασικούς στόχους, οι οποίοι θέλουμε να γίνουν μαζικά και είμαστε σε συνεννόηση με τα υπουργεία Παιδείας, Εργασίας, Αγροτικής Ανάπτυξης, Υγείας. Ο πρώτος είναι να μάθουν ελληνικά, αγγλικά, δικαιώματα και υποχρεώσεις. Ετοιμάζουμε ένα τεράστιο πρόγραμμα με το υπουργείο Παιδείας. Ο δεύτερος είναι η εργασία. Στρεφόμαστε με σκέψεις προς τη γεωργία, σκοπεύουμε να κάνουμε μία καταγραφή μέχρι τα μέσα Οκτωβρίου των δεξιοτήτων όλων των μεταναστών, ώστε να δούμε τι θα κάνουμε. Θα αξιοποιήσουμε και τους κοινωνικούς φορείς. Είμαστε σε επαφή με την Οικονομική και Κοινωνική Επιτροπή Ελλάδας και σκοπεύουμε τον Σεπτέμβριο να αρχίσουμε συνεργασία με ΠΑΣΕΓΕΣ, ΓΣΕΕ, συνδικάτα, Σύνδεσμο Ελλήνων Βιομηχάνων, βιοτέχνες, ώστε να προκύψουν προγράμματα που θα πρέπει να παράγουν αποτέλεσμα για χιλιάδες ανθρώπους. Είναι δύσκολο.\nΘα ήθελα να υπενθυμίσω, βέβαια, ότι μία παγκόσμια πρωτοτυπία στην ένταξη ήταν το γεγονός ότι, συγχρόνως με τη διάλυση της Ειδομένης, πριν ακόμα εκκενωθεί το Ελληνικό, από τα τότε κακά καμπ, τα παιδιά ξεκίνησαν να πηγαίνουν σχολείο, ήταν εμβολιασμένα, και επίσης γίνονταν μαθήματα γλωσσών και δραστηριότητες για ενήλικες και ανήλικους.\nΕρ.: Σε ποια φάση βρίσκεται η συγκρότηση του νέου υπουργείου;\nΑπ.: Έχει καταρτιστεί το οργανόγραμμα. Όμως, η συγκρότηση ενός υπουργείου παίρνει χρόνο. Το υπουργείο δεν θα χρειαστεί λιγότερο από ένα χρόνο για να είναι έτοιμο, λειτουργικό. Αυτή τη στιγμή οι υπηρεσίες είναι διασπασμένες σε πάρα πολλά κτίρια. Έχουμε εξασφαλίσει ένα εξαιρετικό κτίριο στου Κεράνη για τη μεταφορά του υπουργείου.\nΕρ.: Ανακοινώθηκε όμως και μια νέα γενική γραμματεία για τους παράτυπους μετανάστες, η οποία εντάχθηκε όχι στο δικό σας υπουργείο, αλλά στο υπουργείο Εσωτερικών.\nΑπ.: Αυτό είναι κάτι για το οποίο η Αστυνομία δικαίως έχει ένα μεγάλο κομμάτι. Επομένως, δεν υπάρχει σύγκρουση. Αντίθετα εμείς στο οργανόγραμμά μας προβλέπουμε τη σύσταση ενός think tank, ενός συμβουλίου στο οποίο θα συμμετέχουν σύνδεσμοι από άλλα εμπλεκόμενα υπουργεία (liaison officers), όλοι οι διευθυντές του υπουργείου και όποιος χρειάζεται κάθε φορά, και το οποίο σε τακτική βάση θα χαράσσει στρατηγικές.\nΕρ.: Πώς σχολιάζετε τις καταγγελίες που ήρθαν στο φως για την αστυνομική βία που υπέστησαν πρόσφυγες και μετανάστες στη Μόρια;\nΑπ.: Η αστυνομική βία είναι κάτι για το οποίο θα απαντήσει η Αστυνομία. Είναι σαφές ότι είμαστε αντίθετοι στην αστυνομική βία χωρίς λόγο. Βέβαια, θα ήταν ενδιαφέρον να ρωτήσει κανείς για τη βία αυτών οι οποίοι καίνε τα καμπ. Δεν το φέρνω σε αντιδιαστολή με το άλλο, αλλά νομίζω ότι πάνε παρέα. Αν κάποιος οργανωμένα επειδή θύμωσε και επειδή έχει δίκιο να είναι θυμωμένος -και το λέω με ειλικρίνεια αυτό- πάρει ένα ματσούκι και αρχίζει να σπάει τα σπιτάκια, να βάζει φωτιές, είναι κάτι το οποίο θα πρέπει να αντιμετωπιστεί; Μπορεί να αντιμετωπιστεί χωρίς καταστολή; Χρειάζεται και η καταστολή, αλλά πρέπει να γίνεται με απόλυτα νόμιμο τρόπο και χωρίς καταχρήσεις.\nΕρ.: Και ποια είναι η θέση σας για τις καταγγελίες για παράνομες επαναπροωθήσεις στον Έβρο;\nΑπ.: Η θέση της ελληνικής κυβέρνησης, η θέση της Ευρωπαϊκής Επιτροπής, η θέση η δική μου, αλλά και η ζωή η δική μου μέχρι εδώ είναι ότι οι επαναπροωθήσεις, όπου γίνονται, αποτελούν βάρβαρη παραβίαση του διεθνούς δικαίου. Για το αν έγιναν στον Έβρο, από ό,τι ξέρω διατάσσεται έρευνα. Στον Έβρο υπήρχε μια παράδοση, που δεν ξέρω αν ήταν παράδοση κράτους, θέλω να ελπίζω ότι δεν ήταν κράτους, αλλά παρακράτους. Διερευνάται. Η απάντηση είναι μονολεκτική: Όχι. Όχι στις επαναπροωθήσεις.\nΈνα γράμμα γροθιά στο στομάχι γεμάτο πικρές αλήθειες από έναν γονιό στο παιδί του\nΧάρης Ρώμας: «Έχω υποστεί σeξουαλική παρενόχληση – Είπα όχι, ένα άτομο το έσπρωξα»\nΗ αρχαία Πομπηία με 190.000 Lego!\n10 πράγματα που η μεγαλύτερη αδερφή σου δεν θα σου πει ποτέ.


Σκοτ Κέλι: Ο φιλέλληνας αστροναύτης - Ειδήσεις - νέα - Το Βήμα Online\nΣκοτ Κέλι: Ο φιλέλληνας αστροναύτης\nΔεν είναι διόλου παράδοξο το γεγονός ότι τα μεγαλύτερα μέσα ενημέρωσης, μέσα στο κατακαλόκαιρο, ασχολούνται εκτενώς με την αποστολή τoυ αστροναύτη της NASA Σκοτ Κέλι\n31 Αυγούστου 2015, 17:24 Ενημερώθηκε: 1 Σεπτεμβρίου 2015, 06:00\nΣτις 12 Ιουλίου, κατά τη διάρκεια της μαραθώνιας Συνόδου Κορυφής,\nο Κέλι είχε φωτογραφίσει την Αττική από το Διάστημα και είχε γράψει «Αθήνα, Ελλάδα, καλημέρα από το Διάστημα. Ευχές για το καλύτερο»\nΔεν είναι διόλου παράδοξο το γεγονός ότι τα μεγαλύτερα μέσα ενημέρωσης, μέσα στο κατακαλόκαιρο, ασχολούνται εκτενώς με την αποστολή τoυ αστροναύτη της NASA Σκοτ Κέλι, και του ρώσου κοσμοναύτη Μιχαήλ Κορνιένκο στον Διεθνή Διαστημικό Σταθμό με σκοπό να παραμείνουν εκεί επί σχεδόν ένα ημερολογιακό έτος. Στόχος της αποστολής, γνωστής ως Expedition 44, είναι να πραγματοποιηθούν πειράματα προκειμένου να διαπιστωθούν οι αντιδράσεις του ανθρώπινου σώματος κατά τη μακρά παραμονή του εκτός γήινης ατμόσφαιρας. Οι άνθρωποι είχαν πάντοτε το βλέμμα στραμμένο πέρα από τον πλανήτη τους, τουλάχιστον από τότε που η εξερεύνηση του Διαστήματος κατέστη ρεαλιστικό ζητούμενο, έπειτα από τις πρώτες αποστολές κατά τη δεκαετία του ’60. Κάθε φορά, σε κάθε εποχή, οι εξελίξεις περιβάλλονταν από το εκάστοτε πλαίσιο. Αλλοτε ήταν ο ανταγωνισμός του Ψυχρού Πολέμου και σήμερα είναι ο εντυπωσιασμός, στην εποχή του Τwitter και του Instagram.\nΗ ιστορία του 51χρονου Κέλι, ιδωμένη τόσο από την επιστημονική όσο και από την ποπ πλευρά της, παρουσιάζει ιδιαίτερο ενδιαφέρον. Ο Σκοτ Τζόζεφ Κέλι, αστροναύτης, μηχανικός και συνταξιούχος πλοίαρχος του αμερικανικού πολεμικού ναυτικού, προτού επιλεγεί για την Αποστολή 44 είχε συμμετάσχει σε τρεις ακόμη διαστημικές αποστολές.\nΗ πρώτη πτήση του Κέλι ήταν με την ιδιότητα του πιλότου του διαστημικού λεωφορείου Discovery τον Δεκέμβριο του 1999, ενώ έγινε μέλος του Διεθνούς Διαστημικού Σταθμού τον Οκτώβριο του 2010 και σήμερα είναι επικεφαλής των επιχειρήσεων εκεί.\nΣήμερα, ο Κέλι έχει διανύσει 156 ημέρες στο Διάστημα, βρίσκεται περίπου στα μισά της αποστολής του. Μαζί του στον διαστημικό σταθμό βρίσκονται ακόμη πέντε άτομα, αλλά μόνον εκείνος και ο Κορνιένκο έχουν αποστολή να περάσουν έναν ολόκληρο χρόνο εκεί. Στόχος τους είναι να εξετάσουν το πώς επιδρά η μακρά παραμονή στο Διάστημα στο ανθρώπινο σώμα – στοιχεία αναγκαία για ένα μελλοντικό ταξίδι στον Αρη.\nΤην ώρα που ο Κέλι αιωρείται στο Διάστημα, ο δίδυμος αδελφός του – ο βετεράνος αστροναύτης Μαρκ Κέλι – βρίσκεται στη Γη, συμμετέχοντας σε ένα πείραμα το οποίο μελετά το πώς οι δύο άνδρες θα αλλάξουν κατά τη διάρκεια αυτού του χρόνου. Ο Σκοτ Κέλι δήλωσε χαρούμενος που αυτός είναι ο ένοικος του Διεθνούς Διαστημικού Σταθμού, και το μόνο που θα αντάλλασσε με τον αδελφό του θα ήταν η «γήινη» διατροφή: «Καμιά φορά μού στέλνει φωτογραφίες τού τι τρώει και τότε, καθώς τρώω ένα καφετί πράγμα κλεισμένο σε μια σακούλα, ζηλεύω την μπριζόλα που τρώει» έχει δηλώσει. Ο Σκοτ και ο Μαρκ Κέλι είναι τα μόνα αδέλφια που έχουν ταξιδέψει στο Διάστημα.\nΠώς περνά μια ημέρα στο Διάστημα; Πρόκειται για μια πολύ συχνή ερώτηση, όπως φαίνεται από μια σειρά συνεντεύξεων που έχει παραχωρήσει ο αστροναύτης τον τελευταίο καιρό. Πριν από δύο εβδομάδες ο Κέλι συνομίλησε με τον Λάρι Κινγκ για το σόου του, «Larry King Now», και με την Κέιτι Κούρικ από την υπηρεσία ειδήσεων του Yahoo!. Και οι δύο δημοσιογράφοι τον ρώτησαν ακριβώς αυτό: Πώς περνάει μία ημέρα στο Διάστημα;\n«Ολες οι ημέρες είναι διαφορετικές, πράγμα που τις κάνει ενδιαφέρουσες» απάντησε ο Σκοτ Κέλι. «Κάποιες ημέρες αφιερώνονται εξ ολοκλήρου σε επιστημονικά πειράματα» περιέγραψε και σημείωσε ότι κατά τη διάρκεια της ετήσιας παραμονής του στο Διάστημα θα διενεργηθούν περισσότερα από 400 επιστημονικά πειράματα.\n«Κάποιες φορές επιδιορθώνεις πράγματα» είπε ο Κέλι. «Το σύστημα απομάκρυνσης του διοξειδίου του άνθρακα ήταν ένα μεγάλο πρότζεκτ με το οποίο είχαμε ασχοληθεί εδώ και μήνες. Αυτές τις ημέρες αναμένουμε ένα φορτίο από την Ιαπωνία, οπότε θα πρέπει να το παραλάβουμε. Γενικώς, είναι ένας συνδυασμός επιστήμης, συντήρησης και γενικών εργασιών του «νοικοκυριού». Και έπειτα, περιστασιακά, εργασίες ρομποτικής ή μια βόλτα στο Διάστημα».\nΥπάρχει άραγε χρόνος για ξεκούραση; Ο ίδιος απάντησε ότι μαζεύονται με τα υπόλοιπα πέντε μέλη της αποστολής και παρακολουθούν ταινίες τα Σαββατοκύριακα. Στο μεταξύ, είπε ότι εκείνος και ο αστροναύτης της NASA Κίελ Λίντγκρεν παρακολουθούν ξανά την τηλεοπτική σειρά «Breaking Bad» και έχουν επίσης «μυήσει» στο δημοφιλές σίριαλ και τον ιάπωνα αστροναύτη Κιμίγια Γιούι.\n«Δεν έχουμε πλυντήριο ρούχων, επειδή αυτό απαιτεί πολύ νερό και το νερό είναι πολύτιμο εδώ πάνω. Επιπλέον, θα ήταν αρκετά δύσκολο να κατασκευαστεί ένα διαστημικό πλυντήριο, αν και δεν το θεωρώ απίθανο. Ωστόσο, μέχρι να συμβεί αυτό, απλώς πετάμε τα ρούχα μας. Νομίζω ότι φοράω το συγκεκριμένο παντελόνι εδώ και δύο μήνες. Δεν θα σας πω για πόσο φοράω τα υπόλοιπα».\nΟ Κέλι σημείωσε επίσης ότι καμιά φορά αισθάνεται ότι ονειρεύεται ενόσω βρίσκεται σε τροχιά. Είχε προσπαθήσει να καταγράψει τα όνειρά του, αλλά τελικώς δεν τα κατάφερε λόγω έλλειψης χρόνου. «Στις αρχές του ταξιδιού μου, τα όνειρα που εκτυλίσσονταν στο Διάστημα ήταν σπάνια. Και τώρα που κλείνω σχεδόν 150 ημέρες, είναι σπάνια τα όνειρα που εκτυλίσσονται στη Γη» καταλήγει.\nΣε καθημερινή βάση ο Κέλι αναρτά στο Facebook, στο Twitter και στο Instagram φωτογραφίες της καταπληκτικής θέας από το «υπνοδωμάτιό» του. Οι εκατοντάδες ακόλουθοί του στα μέσα κοινωνικής δικτύωσης έχουν την ευκαιρία να αντικρίσουν μια σειρά μαγικών φωτογραφιών. Στις 6 το πρωί της 20ής Αυγούστου, ο Κέλι ανάρτησε μια εντυπωσιακή φωτογραφία του τυφώνα Ντάνι, του πρώτου τυφώνα στον Ατλαντικό για το 2015. Στο στιγμιότυπο διακρίνεται και το καναδικής κατασκευής ρομποτικό χέρι, το οποίο χρησιμοποιείται για να «γραπώσει» τα κάθε λογής φορτία που αποστέλλονται στον σταθμό. Ο Κέλι έχει επιπλέον ανεβάσει δύο αντίστοιχες φωτογραφίες της Ελλάδας από το Διάστημα, καθώς η χώρα απασχολεί την παγκόσμια επικαιρότητα τους τελευταίους μήνες. Η πρώτη είχε δημοσιευτεί στις 12 Ιουλίου, στο Τwitter, κατά τη διάρκεια της μαραθώνιας Συνόδου Κορυφής. Την ώρα που όλος ο πλανήτης ήταν online, ο Κέλι είχε φωτογραφίσει την Αττική από το Διάστημα και είχε γράψει «Αθήνα, Ελλάδα, καλημέρα από το Διάστημα. Ευχές για το καλύτερο». Το Σάββατο 8 Αυγούστου, όταν βρέθηκε και πάλι πάνω από την Ελλάδα, έγραψε: «Στους καλούς μου φίλους στην Ελλάδα. Σας σκέφτομαι και σας εύχομαι να έχετε ένα υπέροχο βράδυ».\nΜάλιστα, ως συνεπής χρήστης του Τwitter, έχει και τις ανάλογες συζητήσεις με τους υπόλοιπους χρήστες. Η ηθοποιός Τζούλια Λούις-Ντρέιφους έστειλε ένα tweet στον Κέλι ρωτώντας τον αν παρακολουθεί το σίριαλ όπου πρωταγωνιστεί, το «Veep», το οποίο προβάλλεται από το αμερικανικό κανάλι HBO. Ο Κέλι απάντησε ότι του αρέσει πολύ η σειρά, όμως δεν την παρακολουθεί στον σταθμό. Ωστόσο, βλέπει ένα άλλο σίριαλ στο οποίο συμμετέχει η Ντρέιφους, το «Seinfeld».\nΠέρα από την αποστολή του Κέλι, οι ειδήσεις σχετικά με το Διάστημα δεν σταματούν να έρχονται. Την προηγούμενη εβδομάδα, η NanoRacks, μια εταιρεία με έδρα το Χιούστον του Τέξας, η οποία μεσολαβεί υπέρ επιχειρήσεων προκειμένου εκείνες να χρησιμοποιήσουν τον Διεθνή Διαστημικό Σταθμό, υπέγραψε μια ιστορική συμφωνία με το Ινστιτούτο Τεχνολογίας του Πεκίνου προκειμένου το εκπαιδευτικό ίδρυμα να αποστείλει δείγματα γονιδιώματος στο διαστημικό εργαστήριο κατά την επόμενη χρονιά. Οι ειδικοί στα θέματα περί του Διαστήματος θεωρούν τη συμφωνία ένα σημαντικό βήμα για τη μελλοντική συνεργασία μεταξύ Κίνας και ΗΠΑ (η αμερικανική NASA μαζί με τις αντίστοιχες υπηρεσίες Διαστήματος της Ρωσίας, της Ιαπωνίας, του Καναδά και της Ευρώπης αποτελούν τους συγκατοίκους του Διαστημικού Σταθμού).\nΟ Σκοτ Κέλι με τον Μπαράκ Ομπάμα στις 20 Ιανουαρίου 2015, λίγες εβδομάδες προτού ξεκινήσει η διαστημική αποστολή του. Την 1η Αυγούστου οι δυο τους αντάλλαξαν και tweets:\n«Πανικοβάλλεσαι ποτέ όταν κοιτάζεις έξω από το παράθυρο;» ρώτησε ο πρόεδρος των ΗΠΑ. «Μόνο όταν δέχομαι μια ερώτηση από εσάς» απάντησε ο Κέλι.\nΔεν πρόκειται για την πρώτη περίπτωση σινοαμερικανικής προσέγγισης που έχει ως αφετηρία διαστημικά θέματα. Τον Ιούλιο του 1969, όταν επέστρεψε η αποστολή Apollo 11 από τη Σελήνη, ο τότε πρόεδρος των ΗΠΑ Ρίτσαρντ Νίξον έφυγε για παγκόσμια περιοδεία μαζί με το ενδεκαμελές πλήρωμά της. Ηταν τότε μόνο και με αφορμή αυτό το γεγονός που του επετράπη να συναντήσει τον τότε πρόεδρο της Ρουμανίας Νικολάε Τσαουσέσκου, τον οποίο το διπλωματικό επιτελείο των ΗΠΑ προσπαθούσε επί μήνες να προσεγγίσει. Ο Νίξον, αναφερόμενος στην επίτευξη της συνάντησης, φέρεται να έχει πει στο πλήρωμα ότι «και μόνο για αυτό, το αμερικανικό διαστημικό πρόγραμμα έχει βγάλει τα χρήματά του». Η επαφή του με τον Τσαουσέσκου θεωρείται απαρχή της επαφής του με τον κομμουνιστικό κόσμο και πρόδρομος της ιστορικής επίσκεψής του στην Κίνα.\nΜπορεί η «διπλωματία του Διαστήματος» να έχει ατονήσει, ωστόσο το Διάστημα εξακολουθεί να εντυπωσιάζει τους πάντες με τον ίδιο παιδικό τρόπο. Πρόσφατα το νεανικό γκρουπ One Direction κυκλοφόρησε το βιντεοκλίπ του για το τραγούδι «Drag Μe Down», που γυρίστηκε στο Διαστημικό Κέντρο Τζόνσον της NASA και το οποίο ξεπέρασε τα 20 εκατομμύρια views! Μια φωτογραφία στο Instagram, ένα κλιπ στο YouTube και δύο-τρεις κουβέντες για τη ζωή σε «έναν γαλαξία πολύ πολύ μακρινό» μάλλον αρκούν ακόμη προκειμένου να μας συνεπάρουν όλους.


Αυτό θα πει τρένο δίπλα στο σπίτι σου! ~ Φίλοι Τρένου Αργολίδας\nPosted on 28.3.14 by Trenoargolida\nΠέρα από την διάσημη σιδηροδρομική γραμμή στην Ταϊλάνδη που περνάει μέσα από την λαϊκή αγορά, υπάρχουν κι' άλλες παρόμοιες! Μία δεύτερη στο Βιετνάμ αυτή τη φορά διασχίζει μια γειτονιά της πόλης του Ανόι, ελάχιστα εκατοστά δίπλα από τις αυλές και τις πόρτες των σπιτιών, πολύ κοντά στις εισόδους των καταστημάτων! Ο κεντρικός σιδηροδρομικός σταθμός βρίσκεται στην καρδιά της πόλης και δεν προκαλεί καμία εντύπωση το γεγονός ότι περνά μέσα από κατοικημένες περιοχές και πολυσύχναστους δρόμους.\nΤο τμήμα μάλιστα της γραμμής που οδηγεί στο Long Bien Bridge περνά μέσα από την παλιά συνοικία της πόλης. Τα σπίτια εδώ είναι τόσο κοντά στη γραμμή που οι άνθρωποι θα μπορούσαν εύκολα να τραυματιστούν από το διερχόμενο τρένο ή οι επιβάτες να χτυπήσουν το χέρι τους εάν το είχαν έξω από το παράθυρο του τρένου τη λάθος στιγμή. «Οι άνθρωποι εδώ έχουν συνηθίσει το τρένο, που περνά δύο φορές τη μέρα, σχεδόν ξέρουν τις ώρες απέξω, και φροντίζουν να προστατευτούν. Ωστόσο δεν είναι λίγες οι φορές που έχουν κινδυνέψει οι κάτοικοι», αναφέρει μέλος της τοπικής κοινότητας.


Πρώτη καταχώρηση: Πέμπτη, 21 Νοεμβρίου 2019, 19:40\nΟθόνη: 0.95” color AMOLED Display (120 x 240px - 282ppi) RGB\nΗ συσκευή είναι ιδιαίτερα λιτή, αφού πέρα από την οθόνη αφής, περιλαμβάνει ένα ακόμη σημείο, που λειτουργεί σαν κυκλικό κουμπί αφής. Η επιφάνεια αυτή λειτουργεί σαν home button, αφού πατώντας την, επιστρέφετε στην αρχική οθόνη. Το κακό είναι ότι εξαιτίας της απουσίας φυσικού κουμπιού, αν απενεργοποιήσετε τη συσκευή, μπορεί να ενεργοποιηθεί ξανά... μόνο αν τη φορτίσετε. Φυσικά, οι συσκευές αυτές συνήθως παραμένουν συνεχώς ενεργές, όμως παραμένει μια περίεργη δυσκολία, που δεν περιμέναμε να συναντήσουμε.\nΤελευταία ενημέρωση: Πέμπτη, 21 Νοεμβρίου 2019, 20:08


Βεσυρόπουλος: "Δεν κινδυνεύουν οι συντάξεις των απολυμένων στα Κλωστήρια Νάουσας – Οριστική επίλυση του προβλήματος εντός της εβδομάδας" – Περισκόπηση\nΒεσυρόπουλος: "Δεν κινδυνεύουν οι συντάξεις των απολυμένων στα Κλωστήρια Νάουσας – Οριστική επίλυση του προβλήματος εντός της εβδομάδας"\nΣτην τελική ευθεία βρίσκεται η επίλυση του προβλήματος που είχε δημιουργηθεί με τους 380 συνταξιούχους, πρώην απολυμένων των Κλωστηρίων Νάουσας, μετά την εγκύκλιο του ΙΚΑ που έθετε ανώτατο όριο στην αναγνώριση του πλασματικού χρόνου και ζητούσε τη διακοπή καταβολής των συντάξεων και την επιστροφή των χρημάτων. Το ζήτημα, όπως είναι φυσικό, είχε προκαλέσει αναστάτωση και ανασφάλεια σε αυτούς τους ανθρώπους.\nΤο προηγούμενο διήμερο, ο Βουλευτής Ημαθίας Απόστολος Βεσυρόπουλος, είχε διαδοχικές επαφές στην Αθήνα με την πολιτική εργασία του Υπουργείου Εργασίας, προκειμένου να διευθετηθεί το ζήτημα.\nΕντός της εβδομάδας,…\n…θα υπάρξει νέα ερμηνευτική εγκύκλιος και απόφαση που θα επιλύει οριστικά το ζήτημα, διαλύοντας κάθε αυθαίρετη ερμηνεία αλλά και την ανασφάλεια των 380 πολιτών, που είδαν από τη μία μέρα στην άλλη να κινδυνεύουν οι συντάξεις τους.\nΑναφερόμενος σε αυτή την εξέλιξη, ο κ. Βεσυρόπουλος έκανε την ακόλουθη δήλωση: «Αυτό που πήγε να γίνει και το αποτρέψαμε, ήταν μία κατάφωρη αδικία εις βάρος αυτών των ανθρώπων. Ένα Κράτος Δικαίου οφείλει να αποκαθιστά τις αδικίες. Μέσα στην εβδομάδα, ενδεχομένως και τη Δευτέρα, θα υπάρξει απόφαση και ερμηνευτική εγκύκλιος που θα δίνει οριστική λύση. Σε αυτήν θα αναφέρεται ρητά ότι «ο ήδη αναγνωρισμένος χρόνος θα θεωρείται ασφαλιστικά ισχυρός, ακόμα και αν υπερβαίνει το ανώτατο όριο πλασματικού χρόνου, όπως αυτό καθορίστηκε με το Ν. 3996/2011». Οι συντάξεις των 380 συνταξιούχων των Κλωστηρίων Νάουσας δεν κινδυνεύουν.\nΘέλω να ευχαριστήσω την πολιτική ηγεσία του Υπουργείου Εργασίας που αντιλήφθηκε το μέγεθος του προβλήματος και ανταποκρίθηκε άμεσα στην πρόταση που κατέθεσα».\n← Εμπορικός Σύλλογος Αλεξ/ρειας: ανακοίνωση για τις δηλώσεις ζημιών στον Δήμο Αλεξάνδρειας → ΕΠΣ Ημαθίας, Α1 κατηγορία: το ενδιαφέρον στην ουρά


Ποιοί θα πάρουν επίδομα από 500 μέχρι 1000 ευρώ το Μάιο | ekriti\nΔευτέρα 28 ΜΑΪ 2018 00:39\nΠοιοί θα πάρουν επίδομα από 500 μέχρι 1000 ευρώ το Μάιο\n06.04.2014 - 10:11\nΕξειδικεύονται τα κριτήρια για την εφάπαξ παροχή που θα δοθεί πριν και μετά το Πάσχα σε χαμηλοσυνταξιούχους, ενστόλους και οικογένειες με σοβαρά οικονομικά προβλήματα. Τα επιδόματα ξεκινούν από τα 500 ευρώ και φθάνουν στα 1.000 ευρώ ανάλογα με το εισόδημα και τον αριθμό των παιδιών του δικαιούχου. Σύμφωνα με το aftodioikisi.gr συνεκτιμάται η συνολική περιουσιακή κατάσταση, δηλαδή η κινητή και η ακίνητη περιουσία, προκειμένου να αποφασιστεί αν συντρέχει ουσιαστικός λόγος γι αυτή την έκτακτη οικονομική ενίσχυση.\nΣτις 9 Μαίου θα πάρουν δώρο Πάσχα 64.065 ένστολοι με ακαθάριστες μηνιαίες αποδοχές κάτω των 1.500 ευρώ. Αφορά 26.500 αστυνομικούς, 2.000 λιμενικούς, 1.480 πυροσβέστες και 33.745 γυναίκες και άνδρες που υπηρετούν στις ένοπλες δυνάμεις.\nΤο μισθολογικό όριο των 1.500 ευρώ αναφέρεται στον ακαθάριστο μισθό, χωρίς νυχτερινά και πενθήμερα, ενώ το επίδομα θα δοθεί, εφάπαξ χωρίς κρατήσεις και φόρους, με βάση το μηνιαίο εισόδημα που είχαν τον Ιανουάριο του 2014.


ΔΙΚΤΥΟΥΡΓΟΣ ΜΑΚΕΔΩΝ DW: Εμβολιάστηκε, αλλά κόλλησε. Φυσιολογικό;\nΑρχική σελίδαυγείαDW: Εμβολιάστηκε, αλλά κόλλησε. Φυσιολογικό;\nDW: Εμβολιάστηκε, αλλά κόλλησε. Φυσιολογικό;\nΚάθε τόσο κάποιος γνωστός μολύνεται από τον κορoνοϊό, αν και έχει εμβολιαστεί. Το ίδιο συμβαίνει με πολλούς σταρ του θεάματος και του αθλητισμού.Στη Γερμανία το επιδημιολογικό Ινστιτούτο Ρόμπερτ Κοχ έχει καταγράψει από τις αρχές Φεβρουαρίου μέχρι σήμερα 117.763 περιστατικά, στα οποία ο ιός διαπερνά τις άμυνες του εμβολίου.\nΟι ειδικοί, σύμφωνα με την DW, θεωρούν αυτόν τον αριθμό μάλλον αμελητέο, αν αναλογιστούμε ότι περισσότεροι από 55 εκατομμύρια Γερμανοί έχουν εμβολιαστεί πλήρως. Από την άλλη πλευρά, ενόψει πιθανού νέου κύματος της πανδημίας, προτείνουν να χορηγηθεί τρίτη, αναμνηστική δόση σε ευρύτερα στρώματα του πληθυσμού και όχι μόνο σε ευπαθείς ομάδες.


Έκτακτο Παράρτημα: Άγνωστα & πανέμορφα μέρη ανά το κόσμο\nΗ Huacachina, είναι μια όαση στη μέση της ερήμου, είναι ένα από τα πιο ενδιαφέροντα μέρη στο Περού.\nΥπάρχει ένας μικρός οικισμός γύρω από αυτόν τον κόλπο, ο οποίος είναι πλήρως καλυμμένος με ερήμους. 200 άτομα ζουν στο χωριό πέντε ώρες μακριά από την πρωτεύουσα του Περού, Λίμα.\nHillier Λίμνη, Αυστραλία\nΣκεφτείτε μια παραλία που περιβάλλεται από ευκαλύπτους. Αυτό το χαρακτηριστικό καθιστά την Hillier Lake την πιο ροζ περιοχή του κόσμου. Λόγω του γεγονότος ότι πρόκειται για μια απομακρυσμένη γεωγραφική περιοχή, η περιοχή δεν έχει επηρεαστεί ακόμα από τουρίστες.\nΟι κάτοικοι που ισχυρίζονται ότι έχουν τα πιο καθαρά νερά του κόσμου μπορεί να είναι σωστοί από την άποψη αυτή. Αυτά τα κρύα εδάφη του βορρά είναι το σπίτι για πολλά φυσικά θαύματα. Ένας από αυτούς είναι το Silfra Fissure στο Εθνικό Πάρκο Thingvellir.\nΤο Isola Bella, που βρίσκεται στη λίμνη Maggiore, κοντά στην Ελβετία, βρίσκεται στο προσκήνιο με το παλάτι Borromeo και την φυσική ομορφιά.\nΑυτό το χωριό στη Μάλτα είναι γνωστό για το διάσημο χαρακτήρα του κινουμένων σχεδίων Temel Reis. Το χωριό, το οποίο χρησιμοποιείται τώρα ως καταλύματα, χτίστηκε για το κύριο μουσικό Reis στη δεκαετία του 1980.\nΑυτή η περιοχή της Κίνας, η οποία έχει ερυθρό έδαφος, ανακαλύφθηκε στη δεκαετία του 1990, μια περιοχή που δεν φαίνεται καν στον κόσμο. Τόσο πολύ, ώστε η περιοχή δεν υπήρξε καν στους χάρτες για πολλά χρόνια.\nΝήσος Φλόρες, Πορτογαλία\nΤο Flores, ένα από τα αρχιπελάγη των Αζορών στον Πορτογαλικό Ατλαντικό Ωκεανό, βρίσκεται στον κατάλογο της παγκόσμιας κληρονομιάς της UNESCO. Το νησί, όπου οι τουρίστες έρχονται να δουν, είναι ένα θαυμάσιο φυσικό φαινόμενο.\nCrater Darvaza, Τουρκμενιστάν\nΤο Darvaza, γνωστό και ως Hell Gate, έχει πλάτος 60 μέτρα και βάθος 20 μέτρων. Το φυσικό αέριο καίγεται στο φρεάτιο χωρίς να σταματήσει. Αν και αυτή η πυρκαγιά ξεκίνησε πριν από 45 χρόνια, δεν μπορεί ακόμα να σβήσει.\nΑυτό το εθνικό πάρκο στη Βραζιλία είναι καλύτερα κατανοητό για να έχει καταπληκτική θέα, ειδικά όταν το βλέπουμε από τον αέρα. Η καλύτερη στιγμή για να επισκεφθείτε τον εθνικό πάρκο Lencois Maranhenses στις ακτές του Ατλαντικού της βόρειας Βραζιλίας είναι τον Ιούλιο, τον Αύγουστο και τον Σεπτέμβριο.\nΤο Setenil de las Bodegas, ακριβώς κάτω από μια βραχώδη περιοχή, είναι ένας από τους πιο ενδιαφέροντες οικισμούς στον κόσμο. Το χωριό στα νότια της χώρας προσελκύει την προσοχή με αυτό το ενδιαφέρον χαρακτηριστικό.\nΣπήλαιο του Marcel d'Ardeche, Γαλλία\nΑνακαλύφθηκε από έναν κυνηγό το 1836, το σπήλαιο βρίσκεται στην περιοχή Ροδανού-Άλπεων της Γαλλίας. Τα πολύχρωμα βράχια είναι η πιο ξεχωριστή όψη της σπηλιάς.\nΜάρμαρο Σπήλαιο, Χιλή\nΑυτό το σπήλαιο, το οποίο έχει χρησιμοποιηθεί από το νερό για χιλιάδες χρόνια, είναι ένα από τα πιο σημαντικά θαύματα της φύσης στη Χιλή.\nLas Lajas, Κολομβία\nΜεταξύ της Κολομβίας και του Ισημερινού, το Las Lajas είναι ένα από τα σημαντικότερα θρησκευτικά μοναστήρια στην ήπειρο. Το κτίριο, χτισμένο σε νεο-γοτθικό στιλ, είναι δύσκολο να αποκτήσει πρόσβαση και η εντυπωσιακή αρχιτεκτονική του είναι συναρπαστική.\nΑΠΟΔΟΣΗ ΑΠΟ ΤΟ ΤΟΥΡΚΙΚΟ HABERLER: https://corfiatiko.blogspot.gr


ΤΡΑΥΜΑ – Λάζαρος Ταγκαλίδης\nΗ χειρουργική αντιμετώπιση των καταγμάτων ισχίου, σπονδυλικής στήλης και άνω και κάτω άκρων έχει εξελιχθεί σημαντικά τα τελευταία χρόνια με μια σειρά σύγχρονων τεχνικών, που ελαχιστοποιούν την ταλαιπωρία του ασθενούς, αποκαθιστούν αποτελεσματικά το διαρραγέν οστό και επιταχύνουν την αποθεραπεία.\nΤο κάταγμα ισχίου αφορά σε μεγάλο βαθμό τις πιο προχωρημένες ηλικίες, στις οποίες τα οστά έχουν περιορισμένες αντοχές ή πάσχουν από οστεοπόρωση. Εννέα στα δέκα κατάγματα ισχίου οφείλονται σε πτώσεις. Πλέον βρίσκονται στη διάθεσή μας σύγχρονες, χειρουργικές τεχνικές, ελάχιστης επεμβατικότητας, που αντιμετωπίζουν τη βλάβη και αποκαθιστούν το ισχίο.\nΤα κατάγματα ισχίου χωρίζονται σε δύο κατηγορίες, τα ενδαρθρικά (υποκεφαλικά και κατάγματα αυχένος) και τα εξωαρθρικά (διατροχαντήρια, υποτροχαντήρια). Τα μεν πρώτα και δη τα υποκεφαλικά, αντιμετωπίζονται με σύγχρονες τεχνικές αρθροπλαστικής, ατραυματικού χαρακτήρα, οι οποίες πραγματοποιούνται μέσω μικρής τομής και ελαχιστοποιούν τον κίνδυνο τραυματισμού παράπλευρων μυών και τενόντων, ενώ επιτρέπουν την ταχύτερη αποκατάσταση του τραύματος. Μεταξύ των εναλλακτικών και ανάλογα με τη σοβαρότητα και τον τύπο του κατάγματος, περιλαμβάνονται η ημιολική αρθροπλαστική και η ολική αρθροπλαστική. Στη δεύτερη κατηγορία και συγκεκριμένα στα διατροχαντήρια κατάγματα, επιλέγεται η αντιμετώπιση με κλειστή ανάταξη και οστεοσύνθεση με ήλους. Η επέμβαση διαρκεί λιγότερο από μία ώρα, ελαχιστοποιεί το χειρουργικό τραύμα και περιορίζει την απώλεια αίματος.\nΚάταγμα σπονδυλική στήλης\nΤο κάταγμα σπονδυλικής στήλης, ανάλογα με τη σοβαρότητά του, μπορεί να επηρεάζει το νωτιαίο μυελό ή να έχει αντίκτυπο στις νευρικές ρίζες, δημιουργώντας προβλήματα στην κινητικότητα του ατόμου, που μπορεί να φτάσουν μέχρι την παράλυση.\nΤα κατάγματα σπονδυλικής στήλης μπορεί να κυμαίνονται από ένα ράγισμα μέχρι ένα πλήρες κάταγμα, όπου το οστό παρεκτοπίζεται και θρυμματίζεται. Συνηθέστερη αιτία τους είναι ο τραυματισμός, ο οποίος ενδέχεται να προκληθεί από ένα τροχαίο ατύχημα, μια αθλητική κάκωση ή μια πτώση, αλλά και η οστεοπόρωση στην περίπτωση των μεγαλύτερων ηλικιών.\nΓια τη χειρουργική αντιμετώπιση των καταγμάτων σπονδυλικής στήλης μια ελάχιστα επεμβατική τεχνική είναι η κυφοπλαστική, διαδερμική μικροεπεμβατική μέθοδος, η οποία προσφέρει ανώδυνη και αποτελεσματική λύση στον ασθενή, αλλά και η σπονδυλοπλαστική, ακτονολογικά καθοδηγούμενη, που ενισχύει το σώμα του πάσχοντος σπονδύλου.\nΠαράλληλα υπάρχει μια ευρεία γκάμα επιλογών και στην επεμβατική χειρουργική, από την έγχυση οστικού τσιμέντου μέχρι πολύπλοκες σπονδυλοδεσίες.\nΚατάγματα άνω και κάτω άκρων\nΤα κατάγματα άνω και κάτω άκρων είναι από τα πλέον συνήθη. Συχνά η αντιμετώπισή τους περνά από το χειρουργείο, επιλογή που εξαρτάται από τη σοβαρότητα και το σημείο του τραυματισμού, με τις διαθέσιμες τεχνικές να εξελίσσονται διαρκώς. Μεταξύ των πλέον σύγχρονων μεθόδων χειρουργικής αντιμετώπισης των καταγμάτων άνω και κάτω άκρων είναι οι ενδομυελικές ηλώσεις, η διαδερμική οστεοσύνθεση και η οστεοσύνθεση ενδοαρθρικών καταγμάτων με αρθροσκοπική υποβοήθηση. Στις ενδομυελικές ηλώσεις μεταλλικός ήλος περνά από το κάταγμα και το σταθεροποιεί. Πρόκειται για επεμβάσεις που συνιστώνται σε κατάγματα μηριαίου, κνήμης και βραχιονίου.\nΣτη διαδερμική οστεοσύνθεση, η οποία εφαρμόζεται κυρίως σε κατάγματα εγγύς βραχιονίου, σφυρών, κνημιαίων κονδύλων, σκαφοειδούς και άλλων μικρών οστών, ειδικοί κοχλίες τοποθετούνται μέσω μικρών οπών.\nΟι σύγχρονες αυτές επεμβάσεις ελαχιστοποιούν τον μετεγχειρητικό πόνο, επιταχύνουν την αποθεραπεία και περιορίζουν τις επιπλοκές.


Αποστολάκος για επιτόκιο πυρόπληκτων δανείων - ΕΛΕΥΘΕΡΙΑ Online\nΠέμπτη, 12 Μαΐου 2011 16:27\nΑποστολάκος για επιτόκιο πυρόπληκτων δανείων\nΑμέσως μετά τις καταστροφικές πυρκαγιές του 2007, η τότε κυβέρνηση της Νέας Δημοκρατίας είχε προχωρήσει στη λήψη συγκεκριμένων μέτρων με στόχο την στήριξη των πυρόπληκτων περιοχών, μεταξύ των οποίων και ο Νομός Λακωνίας. Ένα από τα μέτρα που είχαν ληφθεί τότε ήταν η ρύθμιση των οφειλών και η χορήγηση νέων κεφαλαίων κίνησης με ευνοϊκούς όρους στις επιχειρήσεις των πυρόπληκτων περιοχών. Χρήση του ευεργετικού αυτού μέτρου είχαν κάνει πολλές επιχειρήσεις της Λακωνίας που δραστηριοποιούνται σε διάφορους κλάδους, όπως για παράδειγμα του τουρισμού.\nΜετά από 4 χρόνια εφαρμογής και έχοντας μεσολαβήσει η οικονομική κρίση με τις βαρύτατες συνέπειες στις επιχειρήσεις και ευρύτερα στην Ελληνική οικονομία, οι ρυθμίσεις του μέτρου χρίζουν αλλαγών. Ειδικότερα στη διάσταση του επιτοκίου, το οποίο έχει εκτιναχθεί σε απαγορευτικά πλέον ύψη.\nΣτην κατεύθυνση αυτή και κατόπιν συνεργασίας με την Ένωση Ξενοδοχείων Λακωνίας, ο Βουλευτής του Νομού κ. Γρηγόρης Αποστολάκος κατέθεσε Αναφορά προς τους Υπουργούς της κυβέρνησης κ.κ. Γ. Παπακωνσταντίνου και Μ. Χρυσοχοΐδη με την οποία ζητούσε μείωση του επιτοκίου των δανείων που είχαν χορηγηθεί.\nΣτις εκκλήσεις του κ. Αποστολάκου και του επιχειρηματικού κόσμου της Λακωνίας, οι Υπουργοί ουσιαστικά απαντούν αρνητικά. Όπως χαρακτηριστικά σημειώνει ο κ. Παπακωνσταντίνου «το επιτόκιο των δανείων καθορίστηκε κοντά στα επίπεδα της αγοράς ανταποκρινόμενο στη δυναμική της εκάστοτε οικονομικής συγκυρίας». «Μόνο που η παρούσα συγκυρία χαρακτηρίζεται από έντονη ύφεση, απουσία ρευστότητας, υψηλά επιτόκια, οικονομική δυσπραγία και ασφυξία. Συνεπώς αντί για αόριστες κυβερνητικές τοποθετήσεις απαιτούνται συγκεκριμένες αποφάσεις που θα στηρίξουν τον επιχειρηματικό κόσμο στη δύσκολη αυτή περίοδο» ήταν το σχόλιο του κ. Αποστολάκου.


Πως θα δείτε στο Taxisnet εαν θα πάρετε το Κοινωνικό Μέρισμα | ΕΙΔΗΣΕΙΣ\nΠως θα δείτε στο Taxisnet εαν θα πάρετε το Κοινωνικό Μέρισμα Απο το πρωί πολίτες αναφέρουν στο dikaiologitika.gr ότι έχει αλλάξει η κατάσταση της αίτησης τους για το κοινωνικό μέρισμα στον προσωπικό τους λογαριασμό του taxisnet . Οπως αναφέρουν η κατάσταση της αίτησης έχει γίνει "προς πληρωμή" απο ενδεικτικό αποτέλεσμα που ήταν έως τώρα. Αυτό σημαίνει ότι αύριο Παρασκευή θα λάβουν το επίδομα από το Κοινωνικό Μέρισμα. Πως όμως οι αιτούντες μπορούν να δούν εαν θα πάρουν το βοήθημα αύριο ;\n11/07 / 2014 08:32\nΌσοι έχουν κάνει αίτηση μπορούν να μπουν στον προσωπικό τους λογαριασμό στο Taxisnet και να πατήσουν την επιλογή της αίτησης για το κοινωνικό μέρισμα. Μετά μπορούν να πατήσουν την επιλογή ''εκτύπωση'' και να δουν την κατάσταση της αίτησης τους . Εφόσον γράφει την επιλογή ''Προς Πληρωμή'' τότε ο δικαιούχος θα λάβει την Παρασκευή το Κοινωνικό Μέρισμα στον τραπεζικό του λογαριασμό που έχει δηλώσει στην αίτηση.\nΗ κατάσταση της αίτησης στους αιτούντες θα αλλάζει σταδιακά μέσα στην ημέρα.\nΑνακοινωση του υπουργερίου Οικονομικών για την πληρωμή\nΤελευταία τροποποίηση στις 11/07/2014 - 08:33


Ήρεμη Δύναμη - AthleteStories\nΤασούλα Κελεσίδου 29 Μαΐου, 2022\nΤην παραμονή του Τελικού των Ολυμπιακών της Αθήνας, απλώς δεν κοιμήθηκα, πάντα πριν από τους αγώνες υπάρχει ανησυχία και πόσο μάλλον στους Ολυμπιακούς Αγώνες της χώρας σου.\nΔεν κοιμάσαι, κοιτάζεις συνέχεια το ρολόι πότε θα έρθει η ώρα!\nΜισοκοιμάσαι, αυτό που με το παραμικρό “τσικ” ξυπνάς. Δεν θέλεις θόρυβο, στ’ αφτιά ωτοασπίδες, δεν θέλεις το παραμικρό φως από καμιά χαραμάδα. Αλλά και πάλι δεν μπορείς να κοιμηθείς.\nΠερίμενα πώς και πώς να έρθει εκείνη η ώρα να αγωνιστώ. 19 Αυγούστου λοιπόν δεν κοιμήθηκα!\nΜετά την κατάκτηση του Ασημένιου μεταλλίου, εκείνο το βράδυ, ούτε καν περνούσε από το μυαλό μου ότι είχε έρθει η ώρα να σταματήσω, ότι αυτός ήταν ο τελευταίος αγώνας της καριέρας μου.\nΕμένα ο στόχος μου ήταν οι Ολυμπιακοί Αγώνες στη χώρα μου, αυτό με ενδιέφερε και ήταν το πιο σημαντικό για εμένα. Δεν σκεφτόμουν λοιπόν τι θα έκανα την “επόμενη ημέρα”.\nΘα μπορούσα να μείνω με μεγάλες αξιώσεις στον πρωταθλητισμό και όχι μόνο ένα-δυο χρόνια, αλλά να αγωνιστώ σε μια ακόμα Ολυμπιάδα. Στο δικό μας το αγώνισμα αγωνίζονται μέχρι τα 40, δεν υπάρχει θέμα ηλικιακό, υπάρχει περιθώριο.\nΌταν όμως έχω αγωνιστεί τόσα χρόνια, έχω μετάσχει σε τρεις Ολυμπιακούς Αγώνες, έχω αγωνιστεί μέσα στη χώρα μου, τι πιο μεγάλο να ζήσω; Οπότε, μετά το Ασημένιο μετάλλιο του 2004, σκέφτηκα ότι το καλύτερο θα ήταν να σταματήσω εκεί, ψηλά και χορτάτη.\nΔεν θα ήθελα ποτέ να δω τον εαυτό μου να πέφτει σε ό,τι αφορά στις επιδόσεις μου και να φθείρεται, να φτάσω στο σημείο να πω «φτάνει δεν μπορώ άλλο»! Οπότε προτίμησα να φύγω στην καλύτερη στιγμή της καριέρας μου.\nΗ Τασούλα Κελεσίδου στο απόγειό της: Ασημένια Ολυμπιονίκης στην Αθήνα / Photo by Eurokinissi (EPA).\nΊσως να μη φαινόμουν ενθουσιασμένη μετά την κατάκτηση του Ασημένιου στους Ολυμπιακούς της Αθήνας. Όσοι όμως με ξέρουν γνωρίζουν ότι είμαι πάντα πολύ συγκρατημένη, έτσι είναι ο χαρακτήρας μου.\nΕννοείται ότι από μέσα μου χαιρόμουν πάρα πολύ, τα συναισθήματα που έχω νιώσει και ζήσει είναι απερίγραπτα. Πιο πολύ όμως είμαι εκδηλωτική με τις χαρές, τις επιτυχίες και τις διακρίσεις των άλλων παρά με τις δικές μου.\nΜπορεί κάποιος να σκεφτεί ότι απογοητεύτηκα, επειδή έχασα το Χρυσό, καθώς μέχρι την πέμπτη βολή ήμουν πρώτη. Δεν με πίκρανε ούτε με απογοήτευσε όμως, γιατί οι αθλητές ξέρουν πολύ καλά ότι μέσα σε έναν αγώνα μέχρι το τελευταίο λεπτό αλλάζουν τα πάντα και δεν μπορείς να είσαι για τίποτα σίγουρος.\nΤο ότι βρίσκεσαι σε μια πολύ καλή κατάσταση και έχεις κάνει μια πολύ καλή προετοιμασία, δεν έχεις τραυματισμούς, είσαι γερή, όλα αυτά δεν σημαίνει και τίποτα. Γιατί εκείνην την στιγμή, μέσα στον αγώνα, μπορεί να συμβούν τα πάντα.\nΚανείς δεν έχει εξασφαλίσει θέση στο βάθρο. Εκεί που θεωρείται φαβορί κάποιος, μπορεί να μην μπει ούτε σε τελικό, κάτι που έχει συμβεί και σε εμένα. Ήμουν λοιπόν πολύ ψύχραιμη, γιατί μπορεί να έχανα κι άλλο μετάλλιο, να ήμουν τρίτη ή τέταρτη.\nΗ αλήθεια είναι ότι δεν άκουσα τον Εθνικό Ύμνο σε Ολυμπιακούς, Παγκόσμια και Ευρωπαϊκά Πρωταθλήματα, αλλά ήμουν επί επτά χρόνια μέσα στα μετάλλια. Ήμασταν πέντε- έξι αθλήτριες που διεκδικούσαμε τα μετάλλια και αυτές οι θέσεις άλλαζαν. μπορεί να ήμουν τρίτη, δεύτερη, τέταρτη, όπως βγήκα στο Παγκόσμιο του Έντμοντον.\nΔόξα τω Θεώ, ζήσαμε τόσο μεγάλες στιγμές. υπάρχουν πάρα πολλοί αθλητές και αθλήτριες που δεν κατάφεραν ούτε να ανέβουν σε βάθρο ούτε να μπουν σε τελικούς, ενώ πραγματικά είχαν κάνει πολύ μεγάλη προσπάθεια και το άξιζαν.\nΣτη διάρκεια της καριέρας μου, έβλεπα αρκετά όνειρα.\nΘυμάμαι, είχα δει σε μια δύσκολη περίπτωση, σε μια περίοδο που δεν ήμουν καλά, ότι υπήρχε μια πολύ μεγάλη και ωραία εκκλησία σε ένα ψηλό βουνό κι εγώ ανέβαινα την ανηφόρα για να φτάσω εκεί επάνω! Ήταν ανηφορικός ο δρόμος μου για να φτάσω, κι εδώ που τα λέμε και ο δρόμος ενός Πρωταθλητή είναι ανηφορικός, δύσβατος αλλά και όμορφος.\nΜε ρώτησαν κάποια στιγμή τι έκανα από το 2000 στο Σίδνεϊ μέχρι το 2004 στην Αθήνα. δεν άλλαξε κάτι, ήμουν τόσο σταθερή. Από το 1999, όταν και πήρα το μετάλλιο στο Παγκόσμιο Πρωτάθλημα της Σεβίλλης, δεν άλλαξε τίποτα στη ζωή μου.\nΈκανα μόνο προπόνηση, ήμουν συγκεντρωμένη, δεν μιλούσα, δεν πήγαινα σε εκδηλώσεις και ήταν πολύ μετρημένα αυτά που έκανα.\nΑυτά όλα είναι και στοιχεία του δικού μου χαρακτήρα, γιατί μπορεί να υπάρχουν αθλητές που μπορούν και ανταπεξέρχονται κάνοντας και άλλα πράγματα παράλληλα.\nΕγώ δεν άλλαξα τίποτα, είχα και τον προπονητή μου, τον αείμνηστο Κώστα Σπανίδη, που με προστάτευε σε αυτό, δεν έδινα πολλές συνεντεύξεις, δεν μιλούσα πολύ, ήταν απαράλλαχτο το πρόγραμμα μου και αυτό με βοήθησε να έχω αυτή τη μεγάλη σταθερότητα.\nΩστόσο, έζησα και δύσκολες στιγμές.\nΣτο Παγκόσμιο Πρωτάθλημα της Αθήνας το 1997 δεν προκρίθηκα καν στον Τελικό. Είχα βουλιάξει στον αγώνα. Όταν μου συνέβη αυτό το πράγμα, δυσκολεύτηκα. Αν μου δινόταν η ευκαιρία να ξαναγωνιστώ, θα ήταν αλλιώς τα πράγματα. Αλλά προφανώς μια φορά σου δίνεται η ευκαιρία να αγωνιστείς κι αυτή πέρασε για εμένα.\nΕκείνος ο αγώνας όμως ήταν πολύ καθοριστικός σχετικά με το τι θα έκανα μετά, με το πώς θα συνεχίσω την αθλητική μου πορεία. Θεωρώ ότι αυτό με βοήθησε να αλλάξω πολλά πράγματα στο πώς ένιωθα, πώς ήμουν, πώς διαχειριζόμουν το άγχος μου, γιατί όλο αυτό που συνέβη τότε ήταν αποτέλεσμα πίεσης που δεν μπορούσα να διαχειριστώ.\nΕκείνην την χρονιά στο Μπάρι στους Μεσογειακούς Αγώνες είχα κατακτήσει το Χρυσό μετάλλιο και ακολουθούσε το Παγκόσμιο Πρωτάθλημα της Αθήνας.\nΌλη αυτή η πίεση που ένιωθα από παντού, οι προσδοκίες που είχαν γεννηθεί, επειδή ήμουν το φαβορί, ήταν και εκείνο που τη δεδομένη στιγμή δεν μπορούσα να διαχειριστώ.\nΕκείνο το βράδυ του αποκλεισμού έφυγα τρέχοντας από το Ολυμπιακό Στάδιο και πήγα στο ξενοδοχείο της Εθνικής, το President. Ο προπονητής μου με έψαχνε!\nΚαι πάλι τότε δεν κοιμόμουν και σκεφτόμουν πολλές φορές ότι θα ήθελα να ήταν ένα κακό όνειρο και να μου δινόταν η ευκαιρία να αγωνιζόμουν ξανά. Αλλά πέρασε και αυτό.\nΤην επόμενη χρονιά βγήκα και πάλι στο εξωτερικό, σε πάρα πολλά μίτινγκ με κορυφαίες αθλήτριες, και ήρθαν και πάλι τα μετάλλια.\nΗ Τασούλα Κελεσίδου στο Παγκόσμιο Πρωτάθλημα στίβου στην Αθήνα / Photo by Eurokinissi (Action Images).\nΜε τα δυο μου παιδιά μέχρι στιγμής δεν έχουμε καθίσει ποτέ μαζί να δούμε τους αγώνες, τις επιτυχίες και τις απονομές μου. Φυσικά, πιστεύω ότι τα έχουν δει κάποιες φορές στο ίντερνετ.\nΚαι δεν τους έχω δείξει ούτε τα μετάλλιά μου. Τα έχω κρατημένα σε θυρίδα ακόμη. Τα είχα στο σπίτι, αλλά, όταν συνέβη το περιστατικό με τη Νίκη Ξάνθου που της έκλεψαν από το σπίτι το μετάλλιο, τα έβαλα σε θυρίδα. Δεν είναι η αξία, τι στοιχίζει πραγματικά, είναι η συναισθηματική αξία που έχει ένα μετάλλιο για εμάς τους αθλητές.\nΓια τα παιδιά πάνω απ’ όλα είμαι η μαμά τους, όχι η Ολυμπιονίκης. Αντιλαμβάνονται όμως, όταν είμαστε μαζί, από τον κόσμο που μιλάει, που έρχεται κοντά μου, που βγάζει φωτογραφίες, τι έχει κάνει η μαμά.\nΕπίσης, εγώ δεν θέλω να βλέπω βίντεο, γιατί, όταν επανέρχομαι σε εκείνες τις καταστάσεις, φορτίζομαι πολύ συναισθηματικά και δεν θέλω να επηρεάζομαι.\nΉταν ένας πολύ σημαντικός κύκλος στη ζωή μου που έκλεισε, εννοείται θα με συνοδεύει πάντα, καθώς το μεγαλύτερο μέρος της ζωής μου είναι ο πρωταθλητισμός, αλλά μου είναι δύσκολο να τα ξαναβλέπω, συγκινούμαι πολύ.\nΚαι επιστρέφοντας στο Ολυμπιακό Στάδιο για την υπογραφή της προγραμματικής σύμβασης για την αντικατάσταση των ταρτάν του ΟΑΚΑ, η καρδιά μου χτυπούσε ασταμάτητα, είχα συνέχεια παλμούς, όσο κι αν φαίνεται ότι είμαι πάντα ήρεμη, αυτό που έλεγαν «ήρεμη δύναμη». Οι παλμοί μου και η καρδιά μου χτυπούσαν ασταμάτητα, δεν μπορούσα να ηρεμήσω, όταν μπήκα στο Ολυμπιακό Στάδιο. Από το 2004 και μετά δεν είχα ξαναμπεί μέσα.\nΗ Τασούλα Κελεσίδου ξανά στο Ολυμπιακό Στάδιο / Photo by: Eurokinissi.\nΕνώ έχω πάει χιλιάδες φορές στη Γερμανία για αγώνες, στο Αμβούργο, τη γενέτειρά μου, δεν έχω ξαναπάει, θέλω όμως να το καταφέρω. Δεν έχω μνήμες από εκεί, γιατί η οικογένειά μου, η οποία βρισκόταν στη Γερμανία για 12 χρόνια, έφυγε, όταν ήμουν τριών ετών.\nΟ μπαμπάς μου είναι Πόντιος από το Στρυμονοχώρι Σερρών και η μαμά είναι Ηπειρώτισσα από την Άνω Σκαφιδωτή Πρέβεζας.\nΌλα τα χρόνια των επιτυχιών μου το διαχειρίζονταν διαφορετικά. Η μαμά είναι πιο εκδηλωτική, είναι πολύ κοινωνική, μιλάει, ενώ ο μπαμπάς είναι το αντίθετο, πάντα χαμηλών τόνων, πολύ σοβαρός, λιγομίλητος.\nΤις επιτυχίες τις μοιράζεσαι με πολλούς, τις αποτυχίες όμως με τους δικούς σου ανθρώπους, με την οικογένειά σου. Και ας έχεις πολλούς γύρω σου. Τα δύσκολα θέλεις να τα μοιράζεσαι με τους λίγους, τους πολύ κοντινούς φίλους και την οικογένεια.\nΣτενή φίλη μου είναι η Βούλα Πατουλίδου, έχουμε μείνει πολλές φορές στο ίδιο δωμάτιο, έχουμε ζήσει κοινά βιώματα στους Ολυμπιακούς, στην Ατλάντα μαζί, ήμασταν πάντα κοντά η μία στην άλλη.\nΗ Τασούλα Κελεσίδου στο πλευρό της Βούλας Πατουλίδου και του Κώστα Σπανίδη, το 2000 και το 2001 αντίστοιχα / Photos by: Eurokinissi (Action Images).\nΗ πρώτη μου επιτυχία ήταν το 1995 στο Παγκόσμιο Πρωτάθλημα του Γκέτενμποργκ. Ήταν η πρώτη φορά που μπήκα σε Τελικό Παγκοσμίου και τελικά βγήκα 11η. Στον Τελικό των 100μ. είχε περάσει και η Κατερίνα Θάνου. Τότε, εκείνες τις στιγμές, δεν περίμενα σε καμία περίπτωση ότι θα εξελιχθώ έτσι όπως εξελίχθηκα και ότι θα έχω τόσες επιτυχίες.\nΑπό μικρό παιδί πάντα μου άρεσε να γυμνάζομαι, πάντα μου άρεσε οτιδήποτε είχε να κάνει με άθληση. Γι’ αυτό και ξεκίνησα από ενόργανη πολύ μικρή.\nΒέβαια, από την στιγμή που μπήκα στον στίβο, έβλεπα βήμα-βήμα, σιγά-σιγά ότι ανέβαινα, προόδευα, αλλά δεν είχα στο μυαλό μου ότι θα γίνω Ολυμπιονίκης, ότι θα πάρω παγκόσμια και ευρωπαϊκά μετάλλια.\nΈβλεπα όμως ότι μπορούσα από Πανελληνιονίκης να συνεχίσω να εξελίσσομαι, καταλάβαινα ότι μπορούσα να σταθώ στο εξωτερικό και ήταν πολύ σημαντικό το να μπορείς να διακριθείς εκεί.\nΠίστεψα λοιπόν στον εαυτό μου, πίστεψα ότι μπορώ να τα καταφέρω και να πάρω μετάλλια σε μεγάλους αγώνες!\nΚαι φυσικά, το όνειρο κάθε αθλητή είναι να ανέβει στο βάθρο των Ολυμπιακών Αγώνων, πράγμα που το έκανα δύο φορές.\nΚέρδισα πολλά στη ζωή μου από τον πρωταθλητισμό, ο οποίος και με διαμόρφωσε, αλλά θα πω και κάτι που μου έλεγε ο πατέρας μου, «όσο πιο ψηλά ανεβαίνεις, θα πρέπει να είσαι πιο ταπεινή και πιο καταδεκτική με τους ανθρώπους»…\nΗ Τασούλα Κελεσίδου είναι Ασημένια Ολυμπιονίκης στη δισκοβολία.\nΝίκη Μπακογιάννη: Η Ιστορία Του Μεταλλίου\nΒΟΥΛΑ ΠΑΤΟΥΛΙΔΟΥΓΥΝΑΙΚΕΣΓΥΝΑΙΚΕΣ ΣΤΑ ΣΠΟΡΔΙΣΚΟΒΟΛΙΑΚΑΤΕΡΙΝΑ ΘΑΝΟΥΚΩΣΤΑΣ ΣΠΑΝΙΔΗΣΟΙΚΟΓΕΝΕΙΑΟΛΥΜΠΙΑΚΟΙ ΑΓΩΝΕΣΟΛΥΜΠΙΑΚΟΙ ΑΓΩΝΕΣ ΑΘΗΝΑ 2004ΡΕΤΡΟΣΤΙΒΟΣΣΤΟΧΟΣΣΥΓΚΕΝΤΡΩΣΗΤΑΣΟΥΛΑ ΚΕΛΕΣΙΔΟΥ


Εντυπωσιακό κορεό και κοινή πορεία Θύρας 7 – Delije παρά τη βροχή - Fosonline\nΤρίτη, 10 Δεκεμβρίου 2019 23:21\nΜία νύχτα μαγική υπόσχονται οι οπαδοί του Ολυμπιακού και του Ερυθρού Αστέρα. Τι ετοιμάζουν για το μεγάλο ραντεβού της 11ης Δεκεμβρίου.\nΗ κακοκαιρία κάνει επέλαση στη χώρα μας και φυσικά δεν έχει μείνει εκτός η Αττική. Από το πρωί της Τρίτης βρέχει σε όλες τις περιοχές του νομού και μάλιστα υπάρχουν στιγμές που η ένταση είναι μεγάλη.\nΤο ίδιο άσχημες αναμένεται να είναι οι καιρικές συνθήκες και την Τετάρτη. Ειδικά μετά τις 17:00 οι βροχές θα γίνουν εντονότερες στην πρωτεύουσα.\nΌλα αυτά, πάντως, δεν πτοούν τους οπαδούς του Ολυμπιακού και του Ερυθρού Αστέρα. Η Θύρα 7 με νέα ανακοίνωση της έκανε γνωστό πως παρά τη βροχή η συνάντηση με τους οπαδούς της ομάδας του Βελιγραδίου θα πραγματοποιηθεί κανονικά στις 16:00 στην πλατεία Συντάγματος.\nΑπό εκεί οι οπαδοί θα κάνουν κοινή πορεία προς το «Γ. Καραϊσκάκης», όπου αναμένεται να δώσουν ένα οπαδικό ρεσιτάλ παρόμοιο με εκείνο του Βελιγραδίου με το οποίο υποχρέωσαν την Ευρώπη να ασχολείται με την αδερφική σχέση των δύο συλλόγων.\nΤην παράσταση, πάντως, θα κλέψει το κορεό που έχουν ήδη έτοιμο οι φίλοι του Ολυμπιακού. Οι πληροφορίες κάνουν λόγο για κάτι εντυπωσιακό το οποίο έχει γίνει σε όλο το γήπεδο και όχι μόνο στο πέταλο της Θύρας 7.


Φτηνά αεροπορικά εισιτήρια προς Πούντα Κάνα από 539 € | Skyscanner\nΑεροπορικά εισιτήρια για Πούντα Κάνα\nΕννοούσατε πτήσεις από Πούντα Κάνα;\nΔείτε όλες τις πτήσεις προς Πούντα Κάνα, συγκρίνετε τις τιμές και επιλέξτε τα πιο οικονομικά αεροπορικά εισιτήρια με τη Skyscanner\nΤελικά τι είναι η Skyscanner; Δεν είναι τίποτα άλλο παρά μια γρήγορη και πολύ εύκολη στη χρήση της μηχανή αναζήτησης ταξιδίων! Η Skyscanner θα βρει όλες τις πτήσεις των μεγάλων αεροπορικών εταιρειών και των κυριότερων ταξιδιωτικών πρακτορείων και θα επιλέξει για εσάς τις καλύτερες προσφορές αεροπορικών εισιτηρίων προς Πούντα Κάνα.\nΠότε να κάνω την κράτηση για το εισιτήριο μου προς Πούντα Κάνα?\nΣιγουρευτείτε πως βρήκατε την καλύτερη προσφορά για τα εισιτήρια σας. Κάντε κράτηση για το εισιτήριο σας προς Πούντα Κάνα επιλέγοντας την πιο οικονομική ημέρα για να πετάξετε. Το μόνο που χρειάζεται να κάνετε είναι να εκμεταλλευτείτε το εργαλείο μας «Η καλύτερη στιγμή για κράτηση»\nΜείνετε ενήμεροι και παρακολουθήστε όλες τις προσφορές στα αεροπορικά εισιτήρια προς Πούντα Κάνα! Εγγραφείτε τώρα στην Ειδοποίηση Τιμής της Skyscanner.\nΌλα όσα πρέπει να γνωρίζετε πριν κλείσετε τα εισιτήρια σας προς Πούντα Κάνα\nΠότε αναχωρεί η πτήση προς Πούντα Κάνα\nΠοια αεροπορική εταιρεία έχει τα πιο φθηνά εισιτήρια προς Πούντα Κάνα\nΠοια αεροπορική εταιρεία έχει απευθείας πτήσεις για Πούντα Κάνα.\nΤσεκάρετε εύκολα την κατάσταση της πτήσης σας ρίχνοντας μια ματιά στο πρόγραμμα αφίξεων κι αναχωρήσεων προς Πούντα Κάνα\nΜπορείτε, επίσης, να κατεβάσετε τη Skyscanner App. Έτσι, θα λαμβάνετε ενημερώσεις για όλες τις τελευταίες αλλαγές στην κατάσταση των πτήσεων καθώς και για όλες τις σημαντικές πληροφορίες σχετικά με την πτήση σας προς Πούντα Κάνα.\nΟι πιο φτηνές πτήσεις για Πούντα Κάνα από Ελλάδα\nΑθήνα για Πούντα Κάνα από 539 €\nΘεσσαλονίκη για Πούντα Κάνα από 781 €\nΚως για Πούντα Κάνα από 1887 €\nΣκιάθος για Πούντα Κάνα από 957 €\nΚαλαμάτα για Πούντα Κάνα από 971 €\nΜύκονος για Πούντα Κάνα από 1093 €\nΚρήτη για Πούντα Κάνα από 920 €\nΣαντορίνη (Θήρα) για Πούντα Κάνα από 1040 €\nΡόδος για Πούντα Κάνα από 836 €\nΑεροδρόμια κοντά σε Πούντα Κάνα\n57 χλμ από Πούντα Κάνα\n137 χλμ από Πούντα Κάνα\n163 χλμ από Πούντα Κάνα\n169 χλμ από Πούντα Κάνα\n264 χλμ από Πούντα Κάνα\nΑεροδρόμια Πούντα Κάνα\nΠοιοι ταξιδεύουν για Πούντα Κάνα\nΠούντα Κάνα οδηγός πόλης


Εξωτικά γνωριμίες ιδέες Τηλέφωνο σεξ Αράχωβα\nΕΞΩΤΙΚΆ ΓΝΩΡΙΜΊΕΣ ΙΔΈΕΣ\nΘέτει υψηλά στάνταρς στον άνθρωπο που θα ήθελε να τη συντροφεύει, γι΄αυτό, το πρώτο πράγμα που έχεις να κάνεις, είναι να προσπαθήσεις να της αποδείξεις ότι πληροίς τις…προδιαγραφές. Είναι ευαίσθητη και σοβαρή, αλλά είναι και πολύ επικριτική. Του τη σπάει όταν οι άλλοι τον θεωρούν ως «δεδομένο» στη ζωή τους. Ο Αιγόκερως θέλει να έχει κάποιο χρόνο αποκλειστικά για τον εαυτό του.\nΜε αφετηρία τις φωτογραφίες αυτές, σημειώνει η Μαρία Σαμπατακάκη, εγκαινιάστηκε «η ανιχνευτική κουβέντα» για την όποια σχέση της αστικής τάξης με το Εθνικό Απελευθερωτικό Μέτωπο. Θέλει οι επιφάνειες που αγγίζει να είναι απαλές. Οπως εξηγεί η ιστορικός του Ιδρύματος Κατακουζηνού: Στο κάτω κάτω, οι γενιές που έζησαν τότε τα γεγονότα αυτά ήταν πιο ανοιχτές σε ζυμώσεις από ό,τι είμαστε ή - φαίνεται να είμαστε - εμείς σήμερα». Αισθάνεται πολύ ενοχλημένος, αν βρεθεί μπλεγμένος σε έντονες διαφωνίες και τσακωμούς. Η Αφροδίτη στο ζώδιό σου για λίγο ακόμη έχει αρχίσει και παίρνει ανάποδες. Ενοχλείται όταν δεν ξέρει αν μπορεί να εμπιστευθεί κάποιον.\nΤον ενοχλεί να τον διακόπτουν ή τον εμποδίζουν, ενώ κάνει μια δουλειά, με τον τρόπο που θέλει να την κάνει. Σχεδίασε το ταξίδι των ονείρων σου. Ελληνες ήταν και πολεμούσαν τον εχθρό. Θυμάστε το project «This is Athens», που καλούσε όλους τους Αθηναίους να ποστάρουν φωτογραφίες της Αθήνας για να προωθηθεί η εικόνα της με το μεγαλύτερο αθηναϊκό photostream στο διαδίκτυο; Όχι μόνο συνεχίζεται, αλλά έχει μετεξελιχθεί στο «This is MY Athens» και σας καλεί να γίνετε Athens Locals. Εντοπίστηκαν από τη μουσειολόγο Σοφία Πελοποννησίου μέσα σε ένα ξεχασμένο συρτάρι, στο γραφείο του Αγγελου Κατακουζηνού. Επίσης θα ήθελε να είναι μέλος σε ένα κλαμπ για λίγους. Αφορμή για την αιρετική, ομολογουμένως, εκδήλωση τουλάχιστον σε μια πολυμνημονιακή Ελλάδα που συμφιλιώνεται με την ιστορική πραγματικότητα μιας πρώτης κυβέρνησης της Αριστεράςμια γένος είκοσι ασπρόμαυρων φωτογραφιών συντηρημένων και σωσμένων αλλά όχι ακόμη ιστορικά τεκμηριωμένων.\nΟι Υδροχόοι τα πάνε καλύτερα τις μονές μέρες και οι Κριοί πέφτουν στην εργασιακή αρένα.\nΌσο για τον έρωτα, ακόμα κι αν τον θες τον Τούρκο να σου βγάζει κάθε βράδυ τα νύχια, ξέρεις πολύ καλά ότι δεν είσαι εθισμένος στον Τούρκο, αλλά στον πόνο. Τι περιμένεις για να δράσεις, λοιπόν; Από το να πετάς έτσι άγαρμπα κι επιθετικά πάνω από τα κεφάλια τους, καλύτερα να τους φας τα μάτια, να τελειώνουμε, να χορτάσεις κι εσύ. Δημοσίευση 9 Αυγούστου Παλαιότερο των ημερών Σύμφωνα με την φετινή έρευνα του ΙΝΚΑ για τις καλοκαιρινές διακοπές μας, πάνω από έξι στους δέκα Έλληνες δεν θα πραγματοποιήσουν διακοπές αυτό το καλοκαίρι. Δυσανασχετεί έντονα, αν τον περιορίζουν σε ένα χώρο ή σε μια δραστηριότητα, που δεν βάζει σε κίνηση το σώμα του. Του αρέσει να βρίσκεται αδιάκοπα σε κίνηση και να αλλάζει παραστάσεις. Στις γυναίκες αρέσουν τα εντυπωσιακά κοσμήματα, ιδίως αν η αξία τους είναι αντίστοιχη της λάμψης τους.\nΒρείτε μας στο Περίπτερο 13 Stand 73\nΖει για να μάχεται και του αρέσει να επιστρατεύει όλες του τις δυνάμεις, για να πραγματοποιήσει μια καλή ιδέα ή για να ικανοποιήσει ένα έντονο πάθος του. Όσοι έχετε παιδιά ασχοληθείτε, από κοινού με τον σύντροφο σας, μαζί τους. Ο Κρόνος από τον Αιγόκερω, σε βοηθά σταδιακά να ισχυροποιήσεις τους παραπάνω τομείς. Του αρέσει να βοηθά τους άλλους, αλλά και να περιποιείται τον εαυτό του, ώστε να είναι αδιάκοπα καθαρός και καλοντυμένος.\nVideo: Γνωρίζοντας την Κύπρο - Μιά γνωριμία με την Λευκωσία - επεισόδιο 1ο\n07.12.2017 : 23:13


«Ολα για τη Γλυφάδα»\nΗ Βασιλική Θεοδώρου μιλάει για την υποψηφιότητα της ως δημοτική σύμβουλος στον δήμο που αγαπά!\nΔυναμική, δραστήρια και έτοιμη να αποδείξει σε όλους μέσα από τη συμμετοχή της στις δημοτικές εκλογές για τον δήμο της Γλυφάδας πως η ομορφιά είναι απλώς ένα προσόν και όχι το απαραίτητο «όπλο» στη μάχη της διεκδίκησης ψήφων. Με το σύνθημα «Ολη μου η δύναμη για σένα και την πόλη μας», η Βασιλική Θεοδώρου ή Βίκυ, όπως τη γνωρίζουν οι δικοί της άνθρωποι, αποτελεί ένα από τα 82 πρόσωπα που απαρτίζουν το ψηφοδέλτιο της πολιτικής κίνησης «Δυνατή Γλυφάδα», της οποίας ηγείται ο νυν δήμαρχος Κώστας Κόκκορης.\nΜε τις ιδέες της, καθώς και τις πρωτοποριακές της προτάσεις που έχουν να κάνουν με τους πολίτες της Γλυφάδας, η Βίκυ Θεοδώρου έχει καταφέρει να κλέψει τις εντυπώσεις στην πρώτη της εκλογική αναμέτρηση.\nΣε αυτό τη βοηθά πολύ, εκτός από το επικοινωνιακό της χάρισμα, ο σεβασμός της προς τον συνάνθρωπο και τις κοινωνικά ευπαθείς ομάδες. Αλλωστε, όπως εκμυστηρεύεται η ίδια στην «Espresso της Κυριακής», στη ζωή της τίποτα δεν της χαρίστηκε απλόχερα, αφού από τότε που θυμάται τον εαυτό της μέχρι και σήμερα παλεύει για ένα καλύτερο αύριο.\n«Δεν είναι τυχαίο που σε αυτή την κρίσιμη κατάσταση που βρισκόμαστε ως κοινωνία αποφάσισα να δεχτώ την πρόταση του δημάρχου Κώστα Κόκκαρη για τις δημοτικές εκλογές. Ανήκω στην κατηγορία των συνανθρώπων μας που η ζωή είναι ένας συνεχής αγώνας για επιβίωση και ένα καλύτερο αύριο. Ακόμα και τα παιδικά μου χρόνια ήταν δύσκολα, καθώς είμαι μέλος μιας πολύτεκνης οικογένειας από το Αγρίνιο, όπου πολλές φορές χρειάστηκε να ζητήσουμε βοήθεια από συμπολίτες μας και την εκκλησία προκειμένου να επιβιώσουμε. Ακούω για νοικοκυριά που τους έχουν κόψει το ρεύμα, μαθαίνω για παιδιά που πεινάνε και αυτόματα γυρίζω τα χρόνια πίσω. Ολα αυτά τα φαινόμενα μόνο κάποιος που τα έχει ζήσει μπορεί να τα καταλάβει, αλλά και να βρει τρόπους και μηχανισμούς ώστε να γίνει μέρος ενός συστήματος που θα βοηθήσει ενεργά στην αντιμετώπισή τους».\nΚαθ’ όλη τη διάρκεια του προεκλογικού της αγώνα η Βίκυ Θεοδώρου αυτό που προσπαθεί είναι να σταθεί αντάξια της εμπιστοσύνης που της έχει δείξει ο νυν δήμαρχος Κώστας Κόκκορης,ο οποίος την πιστεύει και τη στηρίζει. «Αποδέχτηκα την πρόταση ενός δημάρχου που δουλεύει για τα προβλήματα της Γλυφάδας και το έχει αποδείξει όλα αυτά τα χρόνια με πράξεις και όχι με λόγια, αφού είναι από τους ανθρώπους που δεν κρύβονται μέσα σ ένα γραφείο και πίσω από μια δημαρχική καρέκλα, αλλά βρίσκεται σε όποιο σημείο της πόλης τον χρειάζονται» αναφέρει η Βίκυ Θεοδώρου.\n«Η πόλη μας χρειάζεται φρέσκες φωνές, νέες ανάσες, καινούργιες ιδέες, πρόσωπα που μπαίνουν στη μάχη με τα προβλήματα με μόνο όπλο την έγνοια για τον διπλανό, τον γείτονα, τον συμπολίτη. Εθεσα υποψηφιότητα για να προσθέσω τη δύναμή μου, για να ακούσω την ψυχή της Γλυφάδας, που είναι οι πολίτες της, κι όχι να κάνω τον παντογνώστη. Μόνο ενωμένοι θα μπορέσουμε να ελπίζουμε σ’ ένα καλύτερο αύριο. Εγώ από τη στιγμή που οι συμπολίτες μου θα μου δώσουν την ευκαιρία να μετάσχω στο επόμενο δημοτικό συμβούλιο και στην ισχυρή ομάδα της “Δυνατής Γλυφάδας” είμαι αποφασισμένη να προσφέρω στο κοινωνικό σύνολο, έτσι ώστε πολλές από τις προθέσεις μου να τις μετατρέψω σε χειροπιαστά αποτελέσματα» καταλήγει η Βίκυ Θεοδώρου που φωτογραφήθηκε σε σημεία της Γλυφάδας που τα αγαπά και τα επισκέπτεται αρκετά συχνά.


Κόμπλεξ και οδήγηση - Υπάρχει ελπίδα; | BLOKO\nΑρχική / απόψεις / Αυτοκίνητο / Auto-Sport / Κόμπλεξ και οδήγηση - Υπάρχει ελπίδα;\nΚόμπλεξ και οδήγηση - Υπάρχει ελπίδα;\n4/07/2018 04:24:00 μ.μ. απόψεις , Αυτοκίνητο , Auto-Sport Edit\nΑυτό δεν είναι άλλο ένα κείμενο με συμβουλές για τους οδηγούς που εκδράμουν τις ημέρες του\nΠάσχα. Όχι, δεν θα διαβάσετε τα προφανή, διότι νιοι ήμασταν και γεράσαμε, αλλά όπως αποδεικνύεται, συνήθειες δεν αλλάζουμε. Σύμφωνα με τα στοιχεία της Τροχαίας για το Πάσχα του 2017, από την Παρασκευή πριν τη Μεγάλη Εβδομάδα έως τη Δευτέρα του Πάσχα είχαν γίνει 333 ατυχήματα. Τα 26 ήταν θανατηφόρα, τα 17 σοβαρά και τα υπόλοιπα 290 ελαφρά. Η αλήθεια είναι πως υπήρξε μια μείωση, σε σχέση με τα νούμερα του 2016, όταν είχαν καταγραφεί 353 τροχαία ατυχήματα -συμπεριλαμβανομένων 28 θανατηφόρων, αλλά δεν θα λέγατε πως έγινε... η αλλαγή.\n“Όπως πήγαινα με το Fiesta μου, με ταχύτητα περίπου στα 100 χιλιόμετρα, στο αντίθετο ρεύμα είχε δημιουργηθεί το κοινώς λεγόμενο “φίδι”. Η ουρά που σχηματίζουν τα αυτοκίνητα, όταν αποφασίζουμε να πάρουμε το δρόμο της επιστροφής, όλοι μαζί. “Βγήκε λοιπόν, ένας τύπος με φτιαγμένο Golf μπροστά μου, από την αντίθετη πορεία, “πλακώθηκα” στα φρένα, το αυτοκίνητο άρχισε να κάνει σβούρες, μπήκα στο αντίθετο ρεύμα, έπεσα σε ένα άλλο όχημα και κατέληξα στις μπαριέρες. Η καταστροφή στο αυτοκίνητο μου ήταν ολική. Το παλικάρι που οδηγούσε το όχημα πάνω στο οποίο έπεσα μου είπε πως “έβλεπα το κρανίο σου να οδεύει ολοταχώς για τον κινητήρα μου, ώσπου γύρισες το τιμόνι”. Έτσι σώθηκα. Τη γλίτωσα μόνο με κάποιες αμυχές στο χέρι που είχα βγάλει έξω από το παράθυρο”.


Απορρίμματα: «Το παιχνίδι είναι στημένο και από πριν ξεπουλημένο» - Kalamata Journal\nΠέμπτη, 28 Ιουλίου 2016 16:38\nΑπορρίμματα: «Το παιχνίδι είναι στημένο και από πριν ξεπουλημένο»\nΤο πρόβλημα των απορριμμάτων ούτε καινούργιο είναι, ούτε ξαφνικά προέκυψε. Το σημερινό χάλι και αδιέξοδο σε όλο το νομό είναι συνειδητή επιλογή, λόγω συγκεκριμένων πολιτικών που ακολουθηθήκαν όλα αυτά τα χρόνια. Στη Μάνη τα σκουπίδια πλημμυρίζουν τους δρόμους ή τα κρύβουνε όπως - όπως για να μην τα δουν οι τουρίστες, στους δήμους Πύλου-Νεστορος, Τριφυλίας, Οιχαλίας και στο Δ. Μεσσήνης υπάρχουν τεράστια προβλήματα με τις χωματερές που εναποθέτουν τα σκουπίδια (μικροφωτιές, έντονη δυσοσμία, δέματα που ταξιδεύουν «κρυφά», νέες χωματερές, επιβάρυνση των ΧΑΔΑ, κ.λ.π.) και στη Καλαμάτα το σύστημα της αποκομιδής λειτουργεί στο κόκκινο (θάψιμο ενός μέρους των σκουπιδιών)…\nΤο ΣΔΙΤ με τη μία ή την άλλη μορφή θα φέρει τεράστια επιβάρυνση στα λαϊκά στρώματα μέσω της κατακόρυφης αύξησης των δημοτικών τελών και επιβάρυνση του περιβάλλοντος μέσα από τη καύση, τις ανοιχτές χωματερές που ουσιαστικά θα δημιουργηθούν κ.α. Τα περί ενδιάμεσης διαχείρισης που μπορεί να κάνει κάθε δήμος μόνος του (ούτε οι ίδιοι δεν το πιστεύουν) είναι φύκια για μεταξωτές κορδέλες αφού αργά ή γρήγορα οι όποιες εγκαταστάσεις θα πάνε προίκα στη Τερνα.\nΟι Δήμαρχοι της Μεσσηνίας συμφώνησαν όλοι στο ΦΟΔΣΑ παρά τους κατά καιρούς λεκτικούς λεονταρισμούς, ορισμένοι από αυτούς το έπαιζαν «βασιλικότεροι του βασιλέως» σε σχέση με τους σχεδιασμούς της Περιφέρειας για να είναι καλά παιδιά στο κόμμα τους ή για να πάρουν καμιά χρηματοδότηση για κάνα έργο.\nΕκεί όμως που έχουμε πραγματικά μία ακόμα αναδίπλωση και μια σκόπιμη πολυγλωσσία είναι στο ΣΥΡΙΖΑ. Πριν βγει κυβέρνηση ήταν λάβρος ενάντια στη σύμβαση με τη ΤΕΡΝΑ και δήλωνε πως θα τη καταργούσε (όπως «κατάργησε» τα μνημόνια, τις μειώσεις μισθών, τους αντιασφαλιστικούς νόμους, και όλα τα υπόλοιπα). Μετά υποτίθεται έκανε «σκληρή» διαπραγμάτευση για να φέρει τελικά την ίδια λύση πανηγυρίζοντας μαζί με την πλειοψηφία της διοίκησης της Περιφέρειας. Η σκόπιμη πολυγλωσσία που έχουν τα κυβερνητικά στελέχη αλλά και τα στελέχη των παρατάξεων του ΣΥΡΙΖΑ σε Περιφέρεια και Δήμους της Μεσσηνίας γίνεται με γνώμονα πως θα σερβιριστεί πιο εύκολά το ξαναζεσταμένο φαγητό της ΝΔ-ΠΑΣΟΚ, δηλαδή της ιδιωτικοποίησης. Εμείς είχαμε έγκαιρα προειδοποιήσει για αυτή τη μεταστροφή, συνολικότερα του ΣΥΡΙΖΑ και χρειάζεται και από αυτή του τη στάση οι εργαζόμενοι να βγάλουν τα συμπεράσματα τους. Πρόκειται για ένα κόμμα που ήρθε για να βγάλει τη «βρώμικη δουλειά» που δεν μπορούσαν οι προηγούμενοι και αυτό επιβεβαιώνεται και στο ζήτημα των σκουπιδιών που τα κέρδη για το μεγάλο κεφάλαιο θα είναι αμύθητα.\n4. Προτεραιότητα στη διαλογή στην πηγή, σε σύγχρονους σταθμούς μεταφόρτωσης, ανακύκλωση, κομποστοποίηση και τελική κατάληξη των υπολειμμάτων σε ΧΥΤΥ.\n5. Μόνιμη και σταθερή δουλειά στους εργαζόμενους με τήρηση των κανόνων υγιεινής και ασφάλειας.\nΠερισσότερα σε αυτή την κατηγορία: « Φοβούνται τα τραγούδια μας μην τους τσακίσουν* Πρόσφυγες σε όλους τους Δήμους γιατί η αυτοδιοίκηση οφείλει να βάλει πλάτη »


Ραφήνα - Μάθε όλα τα νέα για Ραφήνα - neolaia.gr .\nΕνημερώνομαι Ο Σωκράτης Μάλαμας διέκοψε συναυλία: «Σβήστε το, το γ@@ίδι» (vid) 2 Αυγούστου 2019\nΕνημερώνομαι ΕΚΤΑΚΤΟ: Φωτιά ξέσπασε στη Ραφήνα – Διεκόπη η κυκλοφορία στη Μαραθώνος 23 Ιουλίου 2019\nΘέατρο «Ένα χρόνο μετά» 12 Ιουλίου 2019\nΕπικαιρότητα Αντώνης Χαμπάς: Ο street artist που κρύβεται πίσω από το υπέροχο γκράφιτι στο Μάτι\nΟ καλλιτέχνης του δρόμου που αφιέρωσε τη δουλειά του στα θύματα της φονικής πυρκαγιάς του 2018! Read More\nΕπικαιρότητα Φωτιά στο Μάτι: Ταυτοποίηση για τη σορό του Δημήτρη Τουρναβίτη!\nΤραγικό τέλος στην αναζήτηση! Read More\nΕπικαιρότητα Ανοίγουν τρία σχολεία σε Ραφήνα και Νέα Μάκρη για βοήθεια στους πληγέντες!\nΕπικαιρότητα Ελληνική Ένωση Τραπεζών: Τα μέτρα στήριξης των πληγέντων από τις πυρκαγιές!\nΕπικαιρότητα Τι είδαμε στη Ραφήνα και στο Μάτι\nΦωτογραφίες και βίντεο δε χρειάζονται αυτές τις ώρες. Τα χέρια πρέπει να είναι ελεύθερα και διαθέσιμα. Read More\nΧωρίς φρουρά οι βουλευτές της Χ.Α. λόγω των ταγμάτων εφόδου\nΜάχη έχει ξεσπάσει μεταξύ των στελεχών της Χρυσής Αυγής και του Υπουργείου Προστασίας του Πολίτη με αιτία τα τάγματα εφόδου. Μετά από τα επεισόδια σε πάγκους μικροπωλητών οι αντιδράσεις είναι ραγδαίες καθώς η διοικητής του Α.Τ. Ραφήνας τέθηκε σε διαθεσιμότητα ενώ έχει εκδοθεί εντολή για… Read More\nΕπίθεση της Χρυσής Αυγής σε μικροπωλητές στη Ραφήνα\nΜέλη της Χρυσής Αυγής μαζί με τον Βουλευτή Γιώργο Γερμενή (γνωστός και ως «Καιάδας») βρέθηκαν χθες σε πανηγύρι της Ραφήνας. Εκεί αντικατέστησαν την αστυνομία, έκαναν έλεγχο σε χαρτιά μικροπωλητών και στη συνέχεια εξαπέλυσαν επίθεση προς αλλοδαπούς πλανόδιους μικροπωλητές που είχαν στήσει την πραμάτεια τους στο πανηγύρι. Read More\nVideo από τη συγκέντρωση έξω απο το σπίτι του Καραμανλή\nΣυγκέντρωση διαμαρτυρίας έξω από το σπίτι του Κώστα Καραμανλή στη Ραφήνα, πραγματοποίησαν τη Κυριακή περίπου 70 άτομα. Οι συγκεντρωμένοι φώναζαν συνθήματα εναντίον του πρώην πρωθυπουργού, αλλά και της Νέας Δημοκρατίας. Δείτε το παραπάνω video. Read More


Σαπούνι ξυρίσματος της Dr Harris με άρωμα σανδαλόξυλο σε ξύλινο μπολ από οξιά. Το συγκεκριμένο σαπούνι περιέχει Tallow (Ζωικό λίπος). Το σαπούνι ξυρίσματος της Dr Harris χάρη στη μοναδική του σύσταση εξαφανίζει τους ερεθισμούς και τα καψίματα του ξυρίσματος ενυδατώνοντας και προστατεύοντας το δέρμα. Το σαπούνι επιτρέπει στο ξυραφάκι να γλιστράει με εξαιρετική ευκολία πάνω στο δέρμα κάνοντας ακόμη και το καθημερινό ξύρισμα απόλαυση. Πρόκειται για ένα στέρεο σαπούνι ξυρίσματος που δημιουργεί έναν εξαιρετικό αφρό ξυρίσματος με διακριτικό άρωμα σανδαλόξυλου. Το σαπούνι αυτό είναι οικονομικό δεδομένου ότι διαρκεί για πάρα πολλούς μήνες ακόμη και με καθημερινό ξύρισμα.\nThis Item: Σαπούνι ξυρίσματος με Σανδαλόξυλο της Dr Harris - 100 gr - Μπολ από οξιά


ΕΓΚΥΡΟΤΗΤΑ - DatAnalysis\nΗ Εγκυρότητας [Validity] συνδέεται άρρηκτα με την υλοποίηση μια έρευνας και συγκεκριμένα, με το Ερωτηματολόγιο και την Κλίμακα. Σαν έννοια, δεν είναι τίποτε άλλο από τον έλεγχο και την επικύρωση του ότι το εργαλείο έρευνας που χρησιμοποιείται μετράει αυτό που όντως είναι κατασκευασμένο να μετρήσει.\n“Η Εγκυρότητα αλλά και η Αξιοπιστία [Reliability] είναι τα δύο στοιχεία που είναι απαραίτητα για τον έλεγχο κάθε ερευνητικού εργαλείου”.\nΌταν ένα εργαλείο μέτρησης είναι πράγματι έγκυρο, «αντανακλά» την έννοια που προτίθεται ότι μετράει. Δηλαδή, ένα εργαλείο μέτρησης που δηλώνεται ότι μετράει την ανησυχία, δεν μπορεί να μετράει ταυτόχρονα και το stress.\nΈνα εργαλείο μέτρησης θεωρείται έγκυρο όταν έχει χρησιμοποιηθεί επανειλημμένα με επιτυχία στον πληθυσμό για τον οποίο έχει σχεδιαστεί ερευνητικά.\nΓια τη διασφάλιση της εγκυρότητας στις έρευνες με ποσοτικά δεδομένα υπάρχουν διάφορες μετρήσεις, όπως η εγκυρότητα περιεχομένου, η φαινομενική εγκυρότητα, η εγκυρότητα κριτηρίου και η εγκυρότητα εννοιολογικής κατασκευής. Η εγκυρότητα κριτηρίου, περιλαμβάνει δύο υποκατηγορίες: την συντρέχουσα και την προβλεπτική. Επιπλέον, η εγκυρότητα εννοιολογικής κατασκευής ή δομική εγκυρότητα, όπως λέγεται, συμπεριλαμβάνει την παραγοντική, την συγκλίνουσα και την αποκλίνουσα εγκυρότητα.\nΗ Εγκυρότητα των οργάνων μέτρησης είναι καθοριστική για την εξασφάλιση ορθών αποτελεσμάτων από τη διεξαγωγή μιας έρευνας. Ένα εργαλείο μέτρησης ανεξάρτητα αν έχει ήδη σταθμιστεί ή έχει δημιουργηθεί για τις ανάγκες μιας έρευνας, θα πρέπει να ελεγχθεί ως προς την εγκυρότητά του. Επίσης, χρειάζεται να αναφερθούν τα είδη και οι τύποι εγκυρότητας που έχουν υποστηρίξει το εργαλείο μέτρησης σε περίπτωση δημοσίευσης της ερευνητικής μελέτης. Τα αποτελέσματα τέτοιων ερευνών αποτελούν σοβαρές ενδείξεις που θεωρούνται τεκμηριωμένες και μπορούν να αξιοποιηθούν κατάλληλα.\nΑξίζει να τονιστεί, πως όταν δεν αναφέρεται η εγκυρότητα, τα αποτελέσματα μιας έρευνας είναι αποδεκτά με επιφύλαξη και η μελέτη παρουσιάζει πολλούς περιορισμούς ως προς την ορθότητα των αποτελεσμάτων της.


Σε κέντρο αποκατάστασης στη Γερμανία η τουρίστρια που χτυπήθηκε από κεραυνό\n19:46 , Σάββατο 04 Ιουλίου 2015\nΕξιτήριο πήρε από το Βενιζέλειο Νοσοκομείο η τουρίστρια, η οποία πριν από περίπου ένα μήνα και ενώ βρισκόταν για ξενάγηση στον αρχαιολογικό χώρο της Κνωσού, χτυπήθηκε από κεραυνό.\nΌπως αναφέρει το cretapost.gr, η 36χρονη μεταφέρθηκε πριν από δύο ημέρες σε κέντρο αποκατάστασης στη Γερμανία ενώ οι γιατροί ευελπιστούν ότι με τον χρόνο θα επανέλθουν κάποιες από τις εγκεφαλικές λειτουργίες της, οι οποίες υπέστησαν βλάβες από το χτύπημα του κεραυνού.\nΥπενθυμίζουμε ότι αρχικά της έγινε ανάνηψη καθώς είχε υποστεί ανακοπή. Στην συνέχεια υπεβλήθη σε χειρουργική επέμβαση από νευροχειρουργό καθώς μετά από εξετάσεις διαπιστώθηκε ότι είχε δημιουργηθεί οίδημα στον εγκέφαλο το οποίο έπρεπε άμεσα να υποχωρήσει ενώ παρουσίαζε παράλληλα αυξημένη ενδοκρανιακή πίεση.\nΟι εξετάσεις στις οποίες υποβλήθηκε μετά το χειρουργείο έδειχναν ότι ο οργανισμός της είχε υποστεί ανεπανόρθωτες βλάβες ενώ συνολικά χρειάστηκε να παραμείνει στην Μονάδα Εντατικής Θεραπείας του νοσοκομείου για περισσότερο από τρεις εβδομάδες.\nΕγγόνια βοηθούν τους παππούδες στο “σερφάρισμα” – ΒΙΝΤΕΟ\nΚΕΡΑΥΝΟΣ ΚΝΩΣΟΣ ΤΟΥΡΙΣΤΡΙΑ


Στην Πάφο η διάσημη Φιλαρμονική του Βερολίνου για το «Κονσέρτο της Ευρώπης» – Παραθυρο\nΣτην Πάφο η διάσημη Φιλαρμονική ...\nΟ Σαββόπουλος στην Κύπρο με ...\nΜε θέμα το Ευρωπαϊκό Κονσέρτο που θα δώσει η Φιλαρμονική του Βερολίνου στην Πάφο την 1η Μαΐου 2017, πραγματοποιήθηκε χθες στη Δημοσιογραφική Εστία η πρώτη συνέντευξη Τύπου της Πολιτιστικής Πρωτεύουσας της Ευρώπης.\nΠρόκειται για μια από τις σημαντικότερες εκδηλώσεις στο πρόγραμμα του «Πάφος 2017», όχι μόνο όπως κρίνεται από τους ίδιους τους διοργανωτές, αλλά και γιατί η Φιλαρμονική του Βερολίνου είναι ένα από τα κορυφαία μουσικά σχήματα σε ολόκληρη την Ευρώπη με ιστορία 135 χρόνων.\nΗ συνέντευξη Τύπου πραγματοποιήθηκε στην παρουσία του βιολιστή Στάνλεϊ Ντοντς, μέλους του διοικητικού συμβουλίου της φιλαρμονικής και υπεύθυνου για την επικοινωνία του σχήματος. Παρόντες ήταν επίσης ο πρέσβης της Γερμανίας στην Κύπρο Nikolai Von Schoepff, ο πρόεδρος του δ.σ. του οργανισμού «Πάφος 2017» δρ Χρίστος Πατσαλίδης, η καλλιτεχνική διευθύντρια του «Πάφος 2017» κυρία Γεωργία Ντέτσερ, ο πρόεδρος του ΚΟΤ Άγγελος Λοΐζου και ο Μιχάλης Περσιάνης εκ μέρους της Τράπεζας Κύπρου, πλατινένιου χορηγού του «Πάφος 2017».\nΜε έδρα το Βερολίνο και το επιβλητικό κτήριο της Philharmonie στον πολιτιστικό πυρήνα της πόλης, η Φιλαρμονική του Βερολίνου θεωρείται μια από τις κορυφαίες ορχήστρες στον κόσμο. Η Φιλαρμονική ιδρύθηκε την 1η Μαΐου 1882 και διαθέτει στο ενεργητικό της μέχρι σήμερα εκατοντάδες κονσέρτα και ηχογραφήσεις.\nΚάθε Πρωτομαγιά από το 1991, γιορτάζοντας την επέτειο ίδρυσής της, η Φιλαρμονική του Βερολίνου παρουσιάζει το «Κονσέρτο της Ευρώπης» σε διάφορες πόλεις της γηραιάς ηπείρου. Το κονσέρτο μεταδίδεται από την κρατική γερμανική τηλεόραση, προσελκύοντας το ενδιαφέρον του κοινού που ξεπερνά κάθε χρόνο τα τέσσερα εκατομμύρια τηλεθεατές σε όλο τον κόσμο.\nΕίναι η πρώτη φορά που το «Κονσέρτο της Ευρώπης» θα πραγματοποιηθεί στην Κύπρο και δη στην Πάφο, μπροστά από το Μεσαιωνικό Κάστρο της πόλης. Για αυτόν τον σκοπό, θα φτάσουν στην Κύπρο στις 30 Απριλίου 75 μέλη της Φιλαρμονικής του Βερολίνου.\nΠαράγοντες της ορχήστρας επισκέφτηκαν για πρώτη φορά την Κύπρο τον περασμένο Ιούνιο, για να δουν τον χώρο όπου θα δοθεί η συναυλία.\nΣυνεργασία με Κύπριους μουσικούς\nΣτις 30 ώρες που τα μέλη της φιλαρμονικής θα παραμείνουν στη χώρα μας, αριθμός μουσικών θα συμπράξει με νέους Κύπριους μουσικούς στο πλαίσιο συναυλίας της Δικοινοτικής Ορχήστρας Νέων. Η συναυλία θα πραγματοποιηθεί μια μέρα πριν τη συναυλία της φιλαρμονικής, στις 30 Απριλίου. Πρόκειται για μια πρόταση/πρωτοβουλία της πρεσβείας της Γερμανίας στην Κύπρο η οποία έγινε δεκτή με ιδιαίτερη ευχαρίστηση από τα μέλη της Φιλαρμονικής του Βερολίνου.\nΓια ένα μοναδικό και ιδιαίτερα ελκυστικό πρόγραμμα έκανε λόγο ο Στάνλεϊ Ντοντς στη συνέντευξη Τύπου, αναφέροντας ότι τα μέλη της φιλαρμονικής δουλεύουν με ξεχωριστό ζήλο για ένα άψογο αποτέλεσμα από κάθε πλευρά.\nΤη συναυλία θα διευθύνει ο Μάρις Γιάνσονς (Mariss Jansons), ο οποίος είχε διευθύνει άλλη μια φορά το «Κονσέρτο της Ευρώπης» το 2001 στην Κωνσταντινούπολη. Το κονσέρτο είχε πραγματοποιηθεί τότε στην αρχαία εκκλησία της Αγίας Ειρήνης. Ο Μάρις Γιάνσονς υπήρξε για χρόνια καλλιτεχνικός διευθυντής της Συμφωνικής Ορχήστρας της Βιέννης και είναι ανάμεσα στους εκλεκτούς μαέστρους που έχουν διευθύνει την Πρωτοχρονιάτικη Συναυλία της Βιέννης.\nΤο ρεπερτόριο της συναυλίας περιλαμβάνει τα έργα Oberon Overture και Clarinet Concerto No. 1 in F minor op. 73 του Carl Maria von Weber με σολίστ στο κλαρίνο τον Andreas Ottensamer και τη Συμφωνία no. 8 του Αντονίν Ντβόρζακ. Ο Στάνλεϊ Ντοντς δεν απέκλεισε την πιθανότητα η ορχήστρα να εκτελέσει και κυπριακό έργο, καθώς συνηθίζει να εκπλήσσει το κοινό έκαστης συναυλίας της σε χώρες που επισκέπτεται.\nΚατά την χθεσινή συνέντευξη Τύπου, τα συμβαλλόμενα μέρη δεν σταμάτησαν να τονίζουν ότι ήδη για το εν λόγω κονσέρτο υπάρχει μεγάλο ενδιαφέρον από το εξωτερικό και δη από τη Γερμανία.\nΧαρακτηριστική είναι η αναφορά του προέδρου του ΚΟΤ κ. Λοΐζου σε αναμενόμενη αύξηση του τουριστικού ρεύματος από τη Γερμανία πέραν του 60% από τον προηγούμενο χρόνο.\nΣημειώνεται ότι το κονσέρτο της Πάφου θα μεταδίδεται ζωντανά από τη γερμανική κρατική τηλεόραση σε συνεργασία παραγωγής με το Ραδιοφωνικό Ίδρυμα Κύπρου, ενώ αργότερα η οπτικογραφημένη συναυλία θα κυκλοφορήσει σε DVD.\n+ Το Κονσέρτο της Ευρώπης από τη Φιλαρμονική του Βερολίνου θα πραγματοποιηθεί την 1η Μαΐου 2017 στην πλατεία του Μεσαιωνικού Κάστρου της Πάφου, στις 12 το μεσημέρι. Εισιτήρια διατίθενται ηλεκτρονικά από την ιστοσελίδα του «Πάφος 2017», www.pafos2017.eu.\nΦΩΤΟΓΡΑΦΙΑ: Η Φιλαρμονική του Βερολίνου στο εσωτερικό του εμβληματικού κτηρίου της, Philharmonie. ΦΩΤΟ ©SebastianHanel\nΓενέθλια στην γκαλερί Μορφή με έκθεση του Μυταρά\nΗ γκαλερί Μορφή στη Λεμεσό κλείνει φέτος 30 χρόνια λειτουργίας και γιορτάζει με μια ...\nΟ χώρος τέχνης αισχύλου 83, στην ομώνυμη οδό στην εντός των τειχών Λευκωσία, παρουσιάζει ...\nΜερόπη Μωυσέως 15/03/2012\nΑυτούσια η επιστολή του ΕΜΑΑ\nΠαραθέτουμε αυτούσια την επιστολή του ΕΜΑΑ (Ευρωπαϊκού Μεσογειακού Καλλιτεχνικού Συνδέσμου), με την οποία ο ...\nΤο αρχείο της Ρήνας Κατσελλή στο Πανεπιστήμιο Κύπρου\nΣε νέα δωρεά προς το Πανεπιστήμιο Κύπρου, έχει προβεί η κα Ρήνα Κατσελλή και ...\nΟ Ορέστης και η Ισμήνη βρίσκονται για πρώτη φορά μαζί στη σκηνή προκειμένου να ...


Πευκο - Page 2 - Forum για τα Bonsai\n06-11-17, 19:05 #16\nΤο υπόστρωμα ειναι ελαφροπετρα μικρής κοκκομετριας και απ οτι βλέπω πιο χαμηλά εχει και τυρφη.\n06-11-17, 19:10 #17\nΑυτο που θα του παρέχω περισσότερο Αντώνη σε σχέση με τον Στέλιο ειναι εκτός το πότισμα που πολυ πιθανόν να μην ηταν τόσο συχνό,ΤΑΙΣΜΑ!!!!! οςο ο καιρός εδω κατω ακομα το επιτρέπει. Να δυναμώσει και να φούντωσει. Υπήρχαν ολόκληρες φουντιτσες που ηταν εντελώς ξέρες.\n06-11-17, 20:32 #18\nΜαρία ξια σου ....Προσεχε με το πολύ τάισμα αυτή την εποχή!\n07-11-17, 01:30 #19\nΣυμφωνω οτι προεχει η υγεια αλλα ελα να το συζητησουμε λιγο! Το δεντρο απο οτι ειχε πει ο Στέλιος εχει εδραιωθει μια χαρα μετα την συλλογη του και μετα παραμεληθηκε.Σιγουρα η παρεμεληση δεν ειχε να κανει με το ποτισμα γιατι το δεντρο ζει άρα ποτιζόταν.Η φωτο μου λεει ελλειπη θρεψη.Επομενως κακο υποστρωμα,ελλειψη θρεπτικων συστατικων η και συνδιασμος των δυο αυτων.Νομιζω οτι εαν αφαιρεθουν καποια κλαδια Θα βοηθηθει το δεντρο καθως ελλατωνονονται και οι αναγκες του.Τα επιπεδα των χυμων πεφτουν .Επομενως δεν βλεπω τον λογο να μην ξεκινησει η Μαρια μερικη απομακρυνση κλαδιων που ουτως η αλλως θα την κανει. Εν κατακλειδι θεωρω οτι η μερικη αφαιρεση κλαδιων θα αποτελεσει μερος της αποκαταστασης της υγειας του,δεν θα σοκαρει τοσο το δεντρο σε μελλοντικη αφαιρεση των ανεπιθυμητων κλαδιων μονομιας και θα κερδισει χρονο στην διαμόρφωσή του.Πειτε μου λοιπον τυχων λαθη του συλλογισμου μου.\nΈνα λάθος σημαντικό μόνο θα αναφέρω που κάνεις. Παραβλέπεις ότι μετακινήθηκε 900 χλμ νότια. Από τις παγωνιές του Φυλίρου (πέρυσι τον μεγαλύτερο μέρος του χειμώνα το έβγαλε με -10 βαθμούς) στο υποτροπικό κλίμα της Ιεράπετρας Κρήτης. Ίσως και ένας χρόνος να είναι λίγος για να εγκλιματιστεί.\nΤελευταία επεξεργασία από το χρήστη Chef : 07-11-17 στις 03:11 Αιτία: ορθογραφία, συντακτικό\n07-11-17, 02:37 #20\nΚαλησπέρα... ή μήπως Καλημέρα\n... ...Το δεντρο απο οτι ειχε πει ο Στέλιος εχει εδραιωθει μια χαρα μετα την συλλογη του και μετα παραμεληθηκε.\nΤι σημαίνει "έχει εδραιωθεί"?\nΌτι απλώς έχει συνηθίσει το περιορισμένο περιβάλλον της γλάστρας.\nΔεν σημαίνει απαραίτητα και ότι αναπτύσσεται ζωηρά.\nΟι εργασίες/επεμβάσεις γίνονται σε δένδρα που έχουν έντονη ανάπτυξη και άριστη υγεία.\nΣιγουρα η παρεμεληση δεν ειχε να κανει με το ποτισμα γιατι το δεντρο ζει άρα ποτιζόταν.Η φωτο μου λεει ελλειπη θρεψη... ...\nΓι'αυτό προτείνουμε να προσφέρει η Μαρία στο δένδρο αυτή την εποχή λίπανση, προκειμένου να έχει απόθεμα για το ξύπνημα της επόμενης άνοιξης.\n... ...Νομιζω οτι εαν αφαιρεθουν καποια κλαδια Θα βοηθηθει το δεντρο καθως ελλατωνονονται και οι αναγκες του.Τα επιπεδα των χυμων πεφτουν.\nΤο αντίθετο θα συμβεί διότι το δένδρο ΔΕΝ έχει εκτεταμένη πράσινη επιφάνεια για να φωτοσυνθέσει, δηλ. για να τραφεί και για να αποθηκεύσει ενέργεια που θα την δαπανήσει μετά από τις δραστικές επεμβάσεις.\n... ...δεν θα σοκαρει τοσο το δεντρο σε μελλοντικη αφαιρεση των ανεπιθυμητων κλαδιων μονομιας\nΠοτέ δεν αφαιρούνται όλα τα ανεπιθύμητα κλαδιά μονομιάς, αλλά σταδιακά. Μπορεί η ενέργεια των πεύκων να είναι στην ρίζα, αλλά δεν αφαιρούμε μεγάλο ποσοστό πράσινου/φυλλώματος σε μία και μόνη επέμβαση.\n... ...και θα κερδισει χρονο στην διαμόρφωσή του.\nΠροέχει η αποκατάσταση της υγείας του δένδρου! Η διαμόρφωσή του έρχεται δεύτερη.\n07-11-17, 02:40 #21\nΑντώνη, η φθινοπωρινή λίπανση είναι πολύ σημαντική!\nΣε όλα τα είδη.\nΠροετοιμάζει την ενέργεια που θα δαπανήσει το φυτό στον νέο κύκλο ανάπτυξης της επόμενης άνοιξης.\nΠευκο 72mariakouvaki Ρωτήστε μας 75 02-10-18 12:06\nΤο Πευκο glyn Δημιουργία-Παρουσίαση Μπονσάι 17 03-01-11 01:36\nsos πευκο manowar32 Ασθένειες και προβλήματα 28 01-12-10 21:08\nΠευκο tasos florina Ρωτήστε μας 14 10-07-10 23:38\nπευκο evripidis Δημιουργία-Παρουσίαση Μπονσάι 24 25-05-10 00:18